title: Muolaan kirkko

text: Muolaan kirkko oli kooltaan suuri, siinä oli noin 2 200 istumapaikkaa. Kirkkosali oli kolmilaivainen, jonka keskilaivaa kattoi puurakenteinen tynnyriholvi. Sivulaivoja erottivat päälaivasta tukevat doorilaiset pylväsrivit, jotka kannattelivat kirkon sivuilla kahdessa kerroksessa olleita lehtereitä. Kirkkosali oli maalattu valkoiseksi ja sisustus oli rakennuksen tyylin mukaan selkeälinjaista. Alttarin vasemmalla puolella oli saarnastuoli, jonne oli käynti seinän takana olleesta sakaristosta. Urkuparvi sijaitsi tornin puoleisessa päässä ja sitä kannatteli kaksi pylväsparia, joiden välinen lehterikaide kirkkosaliin päin kaartuva.


title: Muolaan kirkko

text: Kirkon urut olivat vuonna 1895 valmistuneet ja 25-äänikertaiset. Kirkon tornissa oli kaksi aiemmissa Muolaan kirkoissa ollutta kelloa, toinen 1600-luvulta ja toinen 1700-luvulta. Kirkossa oli kaksiosainen alttaritaulu, jonka yläosa oli "Jeesus ristillä" ja alaosa "Ehtoollisen asettaminen". Alttaritaulun lahjoitti Kuusaan hovin omistaja kollegineuvos Masalin ja sen kerrotaan olleen Masalinin venäläissyntyisen vaimon maaorjan maalaama. Alttaritaulun ohella kirkon merkittävimmät koristeet olivat keskilaivan katosta riippuneet kynttiläkruunut.


title: Muolaan kirkko

text: Talvisota koitui Muolaan viimeiseksi jääneen kirkon kohtaloksi. Kirkonmäen kautta kulki Mannerheim-linja. Venäläisten tykkituli ja pommitukset jauhoivat pikkuhiljaa kirkon kivikasaksi. Talvisodan päättyessä oli kirkosta jäljellä vain kolme nurkkaa, jotka törröttivät tuhoutuneella kirkonmäellä. Venäläiset tasasivat kirkonrauniot sotien jälkeen. Jatkosodan aikana Muolaaseen ei rakennettu uutta kirkkoa vaan jumalanpalvelukset pidettiin säilyneessä Kuusaan hovin päärakennuksessa.


title: Muolaan kirkko

text: Entiset muolaalaiset ovat pystyttäneet kirkon alttarin paikalle puisen ristin. Myös raivaustöiden yhteydessä löytynyt kirkon peruskivi on laitettu ristin viereen.


title: Muolaan kirkko

text: Vähän ennen talvisodan syttymistä seurakunnan henkilökunta pakkasi kirkon esineistön puulaatikoihin ja hautasi ne maahan kirkon läheisyyteen. Ja kun Muolaa vallattiin takaisin jatkosodassa 1941, kaivettiin laatikot esiin. Näin kirkon ehtoollisvälineet, kynttilänjalat, krusifiksi ja kirkkotekstiilit saatiin pelastettua. Esineistö on sittemmin lahjoitettu Akaan seurakunnalle Toijalaan ja Lounais-Hämeen museoon Forssaan. Sen sijaan kirkon alttaritaulu, kellot ja kynttiläkruunut tuhoutuivat kirkon mukana.


title: Muolaan kirkko

text: Hautausmaa oli kirkkorakennuksen ympärillä rajoittuen rantaan. Sen hoitoon ei kiinnitetty vielä 1800-luvulla erityisempää huomiota, jonka vuoksi portit, tiet ja aitaukset olivat huonokuntoisia. Kotieläimet saattoivat liikkua hautakivien välissä täysin vapaasti. Seurakunnalla ei ollut myöskään omaa haudankaivajaa, jolloin omaiset omatoimisesti itse kaivoivat vainajalle haudan. Muolaan kirkkoherra ehdotti, että seurakuntaan palkattaisiin oma haudankaivaja, joka huolehtisi myös kellojen soiton ja muun hautaukseen liittyvän valmistelun. Enemmistö kuitenkin vastusti ehdotusta, seurakuntalaiset halusivat itse hoitaa haudankaivun ja kellojen soiton. Haudankaivaja palkattiin vasta 1851, jolloin hänelle alettiin maksaa kappa ruista täysi-ikäistä ja puoli kappaa alle 15-vuotiasta vainajaa kohden.


title: Muolaan kirkko

text: Muolaan seurakunta (aikaisemmalta nimeltään Äyräpää ja Pyhäristi) oli Kannaksen vanhimpia, se oli olemassa jo 1300-luvun alkupuolella. Tarkkaa tietoa siitä kuinka monta kirkkoa Muolaassa vuosisatojen saatossa oli ollut ei tiedetä, mutta niitä on ollut ainakin kuusi.


title: Muolaan kirkko

text: Varhaisin Muolaan kirkko, josta on mainintoja, tuhoutui venäläisten polttamana 1590. Tätäkin kirkkoa ennen oli todennäköisesti ollut kirkkoja. Tuhoutuneen kirkon tilalle rakennettiin uusi pitkäkirkko, jossa oli erillinen kellotorni. Seuraava kirkko Muolaaseen valmistui 1665 edellisen käytyä huonokuntoiseksi. Vuonna 1745 valmistui jälleen uusi kirkko edellisen tuhouduttua mahdollisesti tulipalossa. Tämä kirkko palvelikin sitten viimeisimmän kirkon valmistumiseen asti. Nämä kirkot sijaitsivat viimeisimmän kirkon paikalla tai sen läheisyydessä Kirkkojärven rannalla, mutta joskus varhaisempina aikoina oli yksi kirkko sijainnut myös Muolaanjärven pohjoispäässä.


title: Skyenterrieri

text: Skyenterrieri on matala, pitkänomainen koira, joka on kotoisin Skyen saarelta Skotlannin edustalta.


title: Skyenterrieri

text: Ulkonäöltään skye on lyhytjalkainen ja pitkäselkäinen, ja sillä on yleensä pystyt, pitkäkarvaiset korvat. Sen turkki on pitkäkarvainen, melko suora ja melko karkea. Turkin hoito on helppoa - skyelle riittää viikoittainen harjaus ja peseminenkin on näppärää karvapeitteen kaksikerroksisuuden (pehmeä aluskarva ja pitkä päällyskarva) ansiosta. Karvapeitteensä lämpöisyyden puolesta se sopii myös Suomen kylmiin sääoloihin. Skyenterrierin yleisimmät värit ovat musta, kermanvärinen ja harmaa, mutta muitakin sävyjä tavataan.


title: Skyenterrieri

text: Luonteeltaan skyenterrieriä kuvaillaan yleensä ystävälliseksi, lojaaliksi, älykkääksi, vahvatahtoiseksi ja rauhalliseksi. Se on oman perheensä koira, joka saattaa suhtautua vieraisiin kohteliaan varautuneesti.


title: Skyenterrieri

text: Skyenterrierin alkuperäisen tarkoituksen uskotaan olleen erilaiset luolatyöt mäyräkoiran tavoin, mutta nykyään skyenterrierit ovat pääosin seurakoiria.


title: Skyenterrieri

text: Skye on yksi maailman uhanalaisimmista koiraroduista. Koko maailmassa pentuja rekisteröidään vuosittain vain noin 300, Suomessa noin 20. Kokonaisuudessaan Suomessa on tällä hetkellä noin 250 skyenterrieriä. Kantojen vähäisyyden vuoksi skyejä tuodaan Suomeen paljon ulkomailta, mm. USA:sta, Britanniasta ja Keski-Euroopasta, mutta niitä myös viedään paljon ulkomaille suomalaisten skyenterrierien korkean arvostuksen ansiosta.


title: Skyenterrieri

text: Skye sopii monenlaiseen harrastustoimintaan. Eniten näitä näyttäviä koiria tavataan näyttelykehissä, mutta skyeja löytyy myös agility- ja tokoharrastajien piireistä, sekä alkuperäisen tarkoituksensa mukaan metsästyspuolelta lähinnä jälkikoirana.


title: Skyenterrieri

text: Rakenteestaan huolimatta selkävaivat ovat suhteellisen harvinaisia skyeille, eikä rodun piiristä ole löydetty periytyviä sairauksia. Skyet ovat siis varsin terveitä koiria.


title: Shikokunkoira

text: Shikokunkoira ("Shikoku") on harvinainen japanilainen koirarotu, joka on kotoisin Shikokun saarelta. Se on levinnyt kotimaansa lisäksi muun muassa Kanadaan, Hollantiin ja Tanskaan. Myös Norjassa on nykyään muutamia rodun edustajia. Suomeen saapui ensimmäinen rodun yksilö vuosien 2011 ja 2012 vaihteessa ja toinen heti alkuvuodesta 2012, joista molemmat olivat alankomaalaisesta "Van de Egmato" -kennelistä. Vuonna 2013 Suomeen muutti kaksi rodun edustajaa lisää, toinen niin ikään "Van de Egmato":sta ja toinen tanskalaisesta "Supassion's"-kennelistä. Rotu on harvinainen jopa kotimaassaan ja lähes tuntematon kotimaansa ulkopuolella.


title: Shikokunkoira

text: Shikoku on yksi kuudesta japanilaisesta alkuperäisroduista ja kuuluu ns. "shika inuihin", eli keskikokoisiin japanilaisiin pystykorviin. Rodulla on tunnusomaiset pystyt korvat ja joko selän päälle kiertynyt tai sirppimäinen häntä. Sen silmät ovat vinot ja lähellä toisiaan. Rodun silmiinpistävin piirre on seesaminvärinen karvapeite, jonka sävy voi olla joko seesami, musta seesami, punainen seesami, punainen tai black&tan. Kermanvärisiä koiria esiintyy myös, joskin tämä väri on harvinainen, eikä FCI tunnusta rodulle tätä väriä. Peitinkarva on melko karheaa ja suoraa, aluskarva pehmeää ja tiheää. Säkäkorkeus on uroksilla 52 cm ja nartuilla 49 cm; 3 cm vaihtelu molempiin suuntiin sallitaan.


title: Shikokunkoira

text: Shikoku on sisätiloissa usein rauhallinen ja huomaamaton, mutta ulkona ja toiminnan äärellä sitkeä ja energinen, alkuperäinen metsästyskoira. Se on erittäin valpas ja omistajalleen uskollinen. Luonteeltaan se on haastava sekä itsenäinen, ja voi helposti pyrkiä perheen pomoksi. Shikoku on dominoiva, eikä se välttämättä tule toimeen muiden samaa sukupuolta olevien koirien kanssa, eivätkä edes vastakkaisen sukupuolen kanssa. Se on erittäin vahva, energinen, nopea ja kestävä, sekä vaatii paljon liikuntaa. Shikoku on oppivainen ja sillä on voimakas riistavietti. Sen liike on tasainen, ja nopea kuin sudella. Sekä sen liikkeet sopivat erinomaisesti juoksemaan vuorilla ja kukkuloilla saaliin perässä.


title: Shikokunkoira

text: Shikoku on harvinaisin kuudesta japanilaisesta alkuperäisrodusta. Se muistuttaa sutta, ja legendan mukaan rodussa on suden verta, mutta tämä ei todennäköisesti ole totta. Uskomus on luultavasti syntynyt pääasiassa rodun ulkonäön vuoksi, sekä siksi että suden uskotaan selvinneen kauimmin Shikokun saarella.


title: Shikokunkoira

text:
Shikokun juuret ovat Japanissa muinoin esiintyneissä keskikokoisissa alkuperäisissä japanilaisissa koirissa (nk. Nihon Ken). Sen tehtävänä oli metsästää suurriistaa, pääasiassa villisikoja Kōchin prefektuurin vuoristossa, josta johtuen rotu säilyikin (metsästystaitojen takia). Se tunnetaankin joskus nimellä "Kōchi-ken". Rodusta oli aiemmin kolme muunnosta – "awa", "hongawa" ja "hata" – jotka kaikki olivat saaneet nimensä kasvatusalueensa mukaan (Awan kaupunki). Hongawa oli niistä kaikkein puhtaimpana säilynyt. Suurin osa shikokuista on hata-hongawa -risteytyksiä.
Shikoku nimitettiin Japanin kansallisaarteeksi vuonna 1937.


title: Frank Lampard

text: Frank James Lampard (s. 20. kesäkuuta 1978) on englantilainen jalkapallovalmentaja ja entinen jalkapalloilija, joka toimii Derby Countyn päävalmentajana. Hän pelasi vuodet 2001–2014 Englannin Valioliigan Chelseassa. Aikaisemmin hän pelasi West Ham Unitedissa ja Swansea Cityssä. Hän edusti viimeiseksi Yhdysvaltain MLS-liigan New York Cityä. Lampard valittiin Derby Countyn päävalmentajaksi toukokuussa 2018.


title: Frank Lampard

text: Vuonna 2005 Fifa valitsi hänet vuoden toiseksi parhaaksi jalkapalloilijaksi, Ronaldinhon jälkeen.


title: Frank Lampard

text: Chelsean varakapteeni Frank Lampard on kahdesti peräkkäin, kausina 2004–2005 ja 2005–2006, voittanut Chelsean maalipörssin Valioliigassa. Se on hyvin harvinaista, koska Lampardin pelipaikka oli keskikentän keskellä, joskus tosin laidassa. Lampard oli myös ahkera laukoja, ja hänellä oli teknisesti loistava potkutekniikka. Hän tekikin kaudella 2005–2006 suuren osan 17 liigamaalistaan vapaapotkuista. Yleensä hänen ampuessaan pallo lensi suoraan pyörimättä juurikaan akselinsa ympäri, mikä on merkki osuman puhtaudesta. Lampard myös antoi yleensä joukkueensa rangaistuspotkut, osoitteena lähes aina vasen alakulma.


title: Frank Lampard

text: Lampard pelasi Englannin maajoukkueessa 106 ottelua ja teki niissä 29 maalia. Hän voitti Englannin maajoukkueen maalipörssin vuoden 2006 MM-kilpailuiden karsinnoissa. Hän oli ainoa pelaaja, joka esiintyi jokaisessa Englannin karsintaottelussa. Lampard oli mukana vuoden 2004 EM-kilpailuissa ja vuosien 2006, 2010 ja 2014 MM-kilpailuissa. Lampard lopetti maajoukkueuransa vuoden 2014 MM-kisojen jälkeen ja jalkapalloilun kokonaan alkuvuodesta 2017.


title: Frank Lampard

text: Lampard oli kihloissa Elen Rivesin kanssa ja heillä on kaksi tytärtä. Lokakuusta 2009 lähtien Lampard on seurustellut irlantilaisen televisiojuontaja Christine Bleakleyn kanssa.


title: Frank Lampard

text: Lampardin isä Frank Lampard vanhempi, eno Harry Redknapp ja serkku Jamie Redknapp ovat entisiä jalkapalloilijoita.


title: Frank Lampard

text: Lampardin omaelämäkerrallinen kirja "Totally Frank" (ISBN 0-00-721472-3) julkaistiin elokuussa 2006. Vuonna 2013 uutisoitiin, että Lampard on solminut julkaisusopimuksen viidestä lastenkirjasta.


title: Tor Aulin

text: Tor Aulin (10. syyskuuta 1866 Tukholma – 1. maaliskuuta 1914 Saltsjöbaden) oli ruotsalainen säveltäjä, kapellimestari ja viulisti. Hän opiskeli Tukholman kuninkaallisessa musiikkikorkeakoulussa vuosina 1877–1883 ja Berliinin konservatoriossa 1884–1886. Vuosina 1889–1892 hän toimi konserttimestarina Ruotsin kuninkaallisessa oopperassa. Myöhemmin hän johti sinfoniaorkestereita Tukholmassa ja Göteborgissa. Vuonna 1887 Tor Aulin perusti Aulin-kvartetin, joka hajosi vuonna 1912.


title: Tor Aulin

text: Aulin sävelsi orkesteri- ja kamarimusiikkia, muun muassa viulusonaatin, kolme viulukonserttoa, orkesterisarjan, ja monta pientä kappaletta viululle.


title: Tor Aulin

text: Säveltäjä Valborg Aulin oli Torin sisko.


title: Pitäjänmäen tornitalo

text: Pitäjänmäen tornitalo eli Pitäjänmäki Tower (alun perin "SysOpen Tower", vuodesta 2005 vuoteen 2008 "SysOpen Digia Tower", sen jälkeen vuoteen 2010 "Digia Tower") on Helsingin Pitäjänmäellä sijaitseva tornitalo. Vuonna 2001 valmistuneen rakennuksen on suunnitellut arkkitehti Mauri Tommila. Rakennus on Helsingin seitsemänneksi korkein: se on 70 metriä korkea, ja siinä on 17 kerrosta. Kaikki kerrosten välinen liikenne tapahtuu hisseillä ja portaat ovat vain hätäpoistumisteinä. Rakennuksen kokonaisala on 9 300 m² ja kokonaistilavuus 33 450 m³. Rakennuksessa sijaitsi vuoteen 2010 asti Digian pääkonttori.


title: Digia

text: Digia Oyj (ent. SYSOPENDIGIA, ent. SysOpen Digia, ent. SysOpen) on suomalainen ohjelmistoyhtiö, joka on listattuna Helsingin pörssissä. Digia toimittaa ict-ratkaisuja ja -palveluja eri toimialoille, joista keskeisiä ovat finanssipalvelut, julkishallinto, SOTE, kauppa, palvelut, teollisuus sekä energia. Yhtiöllä oli vuonna 2017 yhteensä noin 1000 työntekijää Suomessa ja Ruotsissa. Suomessa toimipisteet sijaitsevat Helsingissä, Tampereella, Jyväskylässä, Raumalla, Oulussa, Turussa ja Vaasassa sekä Ruotsissa Tukholmassa.


title: Digia

text: Digian hallituksen puheenjohtaja on vuodesta 2010 alkaen ollut Pertti Kyttälä. Yrityksen toimitusjohtaja on vuodesta 2016 alkaen ollut Timo Levoranta.


title: Digia

text: SysOpenin perustivat 1990 Kari Karvinen, Jorma Kylätie ja Matti Savolainen. SysOpen listautui pörssiin 1999 ja se kasvoi voimakkaasti yritysostoin vuosituhannen vaihteen tietämillä. SysOpen Oyj ja vuonna 1997 perustettu Digia Oy yhdistyivät 4. maaliskuuta 2005 SysOpen Digia Oyj:ksi. Digia Oy:n perustajia ovat Pekka Sivonen, Mika Malin ja Jarkko Virtanen. Kesällä 2006 SysOpen Digia Oyj osti integraatio- ja tuotannonohjausohjelmistoja valmistavan Sentera Oyj:n ja Senteran liiketoiminta sulautettiin osaksi SysOpen Digiaa. Yhtiön nimi muuttui muotoon SYSOPENDIGIA Oyj vuonna 2007. Nykyiseen muotoonsa Digia Oyj yhtiön nimi lyheni vuonna 2008.


title: Digia

text: Digia Oyj:n hallitus päätti elokuussa 2015 selvittää mahdollisuuksia Digian kotimaan liiketoimintojen ja Qt-liiketoimintojen eriyttämiseksi kahdeksi erilliseksi Helsingin pörssissä listatuksi yhtiöksi, joiden omistuspohja olisi keskenään identtinen. Digia Oyj:n yhtiökokous päätti osittaisjakautumisesta 16. maaliskuuta 2016, ja jakautuminen rekisteröitiin kaupparekisteriin 1. toukokuuta.


title: Digia

text: Alun perin Qt-liiketoiminta tuli Digialle Nokialta. Digia osti vuonna 2012 koko Qt-kehitysympäristön Nokialta. Kaupan myötä Digia vastasi kaikista Qt-teknologiaan liittyvistä toiminnoista, joista aiemmin on huolehtinut Nokia. Näitä ovat muun muassa tuotekehitys, sekä kaupallisen ja avoimen lähdekoodin lisensointi- ja palveluliiketoiminta, jonka Digia osti jo aikaisemmin maaliskuussa 2011. Kaupan merkittävimpänä tavoitteena on parantaa Digian asemaa Qt-ekosysteemissä ja laajentaa Qt-teknologian saatavuutta yhä useammalle alustalle.


title: Itämerentorni

text: Itämerentorni on Helsingin Ruoholahdessa sijaitseva korkea toimistotalo. Se on osa Kiinteistö Oy Itämerentoria johon kuuluu myös matalampi, kaarevamuotoinen rakennus tornin juuressa. Rakennus toimii SITRA:n sekä PricewaterhouseCoopersin konttorina. Rakennus on aivan Länsiväylän vieressä Itämerentorilla. Rakennuksen korkeus on 66 metriä ja siinä on 18 kerrosta. Talo on valmistunut vuonna 2000, ja sen suunnitteli arkkitehti Pekka Helin. Rakennukselle myönnettiin vuonna 2000 vuoden teräsrakennepalkinto.


title: Itämerentorni

text: Rakennuksessa työskentelee noin 600 henkilöä (2004). Rakennuksen matalassa osassa on kolme sisäpihan ympärille kiertyvää viisikerroksista toimistosiipeä sekä työterveysasema. Tornitalossa on toimistotiloja ja ylimmässä kerroksessa sijaitsee neuvottelutiloja ja saunaosasto. Pohjakerroksessa sijaitsevat aulatilat ja neuvottelutilat. Keskellä rakennusta on lähes tuhannen neliömetrin suuruinen katettu lämmin sisäpiha. Rakennuksen kahdessa kellarikerroksessa sijaitsevat tekniset tilat, varastot ja sosiaalitilat. Maan alle on myös rakennettu 370 paikkainen parkkihalli.


title: Itämerentorni

text: Keskinäinen Eläkevakuutusyhtiö Etera ja Suomen itsenäisyyden juhlarahasto myi rakennuksen vuonna 2012 Exilion Capital Oy:lle yhteensä 85 miljoonan euron hintaan. Kaupan yhteydessä toimistotornin tilat jäivät edelleen SITRA:n käyttöön. Matalammassa rakennuksen osassa toimii S-market Ruoholahti.


title: Itämerentorni

text: Rakennuksen runko koostuu teräspilareista ja -palkeista sekä teräsbetonisesta välipohjaelementeistä. Kellarikerrokset on toteutettu paikallavalaen. Välipohjat ja Itämerentorin toritason kansi ovat jälkijännitettyjä paikallavalurakenteita. Galleria on katettu jännemitaltaan 30-metrisellä, kaarevalla teräs-lasirakenteella. Pihaa reunustavat lasiseinäiset toimistotilat siroine paalumaisine teräs-lasiseinineen.


title: Itämerentorni

text: Rakennuksen julkisivuna on käytetty kaksoisjulkisivurakennetta. Valintaan päädyttiin kaupunkikuvallisten ja arkkitehtonisten syiden lisäksi pyrkimys saada säästöä LVI-tekniikan investoinneissa ja energiankulutuksessa. Lisäksi haluttiin vähentää ulkoseiniin ja sen yksityiskohtiin kohdistuvaa sään vaikutusta, pienentää hoito- ja ylläpitokustannuksia sekä parantaa melusuojaa ja tietoturvaa.


title: Itämerentorni

text: Päämateriaalina käytettiin COR-TEN-terästä, joka toimii linkkinä alueen vanhojen teollisuusrakennusten tiiliarkkitehtuurin ja hight-tech-rakennusten välillä. Materiaalin käyttöä puolsivat myös sen ekologiset ominaisuudet, kuten täydellinen kierrätettävyys. Päälimmäiset teräspinnat ovat 1,5 mm:n COR-TEK-kasetteja ja sisemmät levyt 1,0 mm:n paksuisia, pieniaaltoista poimulevyä. COR-TEN-terästä on julkisivun säleiköissä, muototeräksissä, vesipellityksissä, kasettien kiinnitysorsissa sekä osittain kantavissa pilareissa. Tornin julkisivussa on käytetty myös haponkestävää terästä, jonka tarkoitus on keventää julkisivun ilmettä.


title: Itämerentorni

text: Ulkoseinät on rakennettu termorankarakenteisista, nauhamaisista kevytelementeistä, jotka on tuettu holvien välisiin INP-rankoihin. Lasituksena on käytetty 6–8 mm:n karkaistua lasia ja kaarevassa osassa laminoitua lasia. Käytetyt lasilevyt ovat kooltaan keskimäärin 2692 x 855 mm. Yhden lasilevyn paino on noin 30 kg. Ikkunoissa on kiinteät ikkunat, joiden tuuletusaukot avautuvat 925 mm leveään välitilaan, jossa on painovoimainen tuuletus. Ikkunoihin on asennettu moottoroidut kaihtimet. Kaksoisjulkisivun huolto tapahtuu vesikatolle asennetuista ulokepalkkeista käsin.


title: Kushtrim Rama

text: Kushtrim Rama (s. 10. toukokuuta 1987 Skënderaj, Jugoslavia) on suomalainen entinen jalkapalloilija, joka on edustanut muun muassa Turun Palloseuraa. Hän pelasi ainoan Veikkausliigan ottelunsa kaudella 2005 HJK:ta vastaan. Saman vuoden joulukuussa Rama harjoitteli englantilaisten Stoke Cityn ja Wrexhamin kanssa. TPS ja Rama purkivat sopimuksensa yhteisymmärryksessä maaliskuussa 2006, jonka jälkeen hän pelasi Kakkosta VG-62:ssa ja Turun Tovereissa.


title: Kushtrim Rama

text: Kosovolaistaustainen Rama on pelannut myös futsalia turkulaisessa KF Kosovassa. Jalkapallouransa jälkeen hän on toiminut ravintoloitsijana Turussa ja Porissa.


title: Heaven and Hell (Black Sabbathin albumi)

text: Heaven and Hell on heavy metal -yhtye Black Sabbathin huhtikuussa 1980 julkaistu yhdeksäs studioalbumi. Se oli samalla ensimmäinen uuden solistin Ronnie James Dion kanssa, joka tuli yhtyeeseen Ozzy Osbournen saatua potkut. Myös yhtyeessä sittemmin yli kaksikymmentä vuotta vaikuttanut taustajäsen, kosketinsoittaja Geoff Nicholls liittyi kokoonpanoon tällä albumilla.


text: Kahden heikommin menestyneen studioalbumin jälkeen "Heaven and Hell" palautti yhtyeen uskottavuutta ja edeltäjäänsä verrattuna täysin erilainen vokalisti ja osaavana sanoittajana ja tulkitsijana tunnettu Ronnie James Dio toi uusia vaikutteita yhtyeen lauluntekoon. Albumin menestykseen vaikutti myös tuolloinen, varsinkin Britanniassa tapahtunut heavy metal -musiikin uuden aallon nousu (NWOBHM).


text: Albumi on suosituimpia yhtyeen katalogissa ja sisältää klassikoksi nousseen nimikappale "Heaven and Hellin" sekä myös suositut "Neon Knights"-, "Die Young"- ja "Children of the Sea" -kappaleet. Albumi palautti yhtyeen kansan tietoisuuteen myös Pohjois-Amerikassa, jossa se on myynyt platinaa ja on siellä kolmanneksi myydyin Sabbath-albumi.


text: Vuoden 1978 maailmankiertueen jälkeen, keväällä 1979 yhtye alkoi levyttää uutta materiaalia Los Angelesissa Osbournen ollessa vielä mukana. Yhtyeen musiikillisen johtohahmon, kitaristi Tony Iommin mukaan studiosessiot olivat vaikeita, koska Osbourne oli menettänyt mielenkiintonsa studiotyöskentelyyn ja päihteiden käyttö yhtyeessä ja varsinkin Osbournen kohdalla oli runsasta. Samoihin aikoihin Iommi tutustui Rainbow-yhtyeestä juuri eronneeseen laulaja Ronnie James Dioon, joka oli myös kiinnostunut yhteistyöstä Iommin kanssa. Sharon Arden, Sabbathia tuolloin manageroineen Don Ardenin tytär, oli alun perin maininnut Dion nimen Iommille. Mielenkiintoisena seikkana voidaan mainita että Sharon Ardenista tuli hieman myöhemmin Ozzy Osbournen manageri ja vaimo.


text: Kokeilumuotoisen studiosession jälkeen Iommi teki päätöksen ja Osbourne erotettiin yhtyeestä huhtikuussa 1979. Iommi oli vaikuttunut Dion kykyihin niin laulajana kuin lauluntekijänäkin, kun Dio sanoitti tekeillä olleen "Children of the Sea"-kappaleen lyhyessä ajassa heti ensimmäisissä treeneissä. Rumpali Bill Ward kertoo: "Tarjouduin vapaaehtoiseksi ja kerroin Ozzylle. Minulla oli tapana tarttua asioihin suoraan. Sanoin että olet ulkona bändistä. Loppu onkin sitten henkilökohtaista".


text:
Kuitenkin Osbournen lisäksi myös basisti Geezer Butler lähti yhtyeestä samaan aikaan. Butler on myöhemmin todennut lähtönsä johtuneen pelkästään henkilökohtaisista ongelmistaan, jotka hänen piti selvittää. Butlerin tilalle basistiksi tuli Ronnie James Dion kanssa aiemmin Elf- ja Rainbow-yhtyeissä soittanut amerikkalaismuusikko Craig Gruber.
Dion mukaan alkuvaiheessa suunniteltiin jopa täysin uuden nimisen yhtyeen perustamista, johon olisivat kuuluneet Iommi, Ward, Dio sekä uusi basisti ja kosketinsoittaja, mutta tästä luovuttiin, sillä Sabbathin nimellä oli vielä arvoa vaikeista edellisvuosista huolimatta.


text: Lisäksi levytyksiin tuli mukaan birminghamilaisessa Quartz-yhtyeessä soittanut kitaristi-kosketinsoittaja Geoff Nicholls. Nicholls oli ystävystynyt Iommin kanssa, kun Iommi oli tuottanut Quartzia studiossa. Iommi oli vakuuttunut Nichollsin määrätietoisuudesta studiotyöskentelyssä ja pyysi tätä auttamaan uutta Sabbath-kokoonpanoa. Nichollsin mukaan hänestä piti tulla alun perin toinen kitaristi yhtyeeseen, mutta Iommin todettua toisen kitaristin tarpeettomaksi siirtyi Nicholls kosketinsoittajaksi ja pysyi tässä roolissa yli kahden vuosikymmenen ajan pääosin taustajäsenenä. Dio kertoo: "Geoff ja Tony kokeilivat soittaa kahdestaan, mutta se ei kuulostanut hyvältä. Geoff on loistava kitaristi, mutta Tony Iommi on parhaimmillaan operoidessaan yksin. Lisäksi tarvitsimme enemmän koskettimia kuin toista kitaraa luodaksemme väriä ja efektejä taustalle. Sabbath ei tarvinnut Jon Lordin tai Tony Careyn tapaista virtuoosimaista kosketinsoitin-työskentelyä, joten Geoff toimi lavan takana luoden efektejä ja sointuja kappaleisiin".


text: Myös Black Sabbathin manageri vaihtui. Don Arden ei loppujen lopuksi uskonut Sabbathin mahdollisuuksiin ilman Osbournea ja vaati Iommia pyytämään häntä takaisin yhtyeeseen. Iommi ei tähän suostunut ja lopulta Ardenin ja yhtyeen välit katkesivat ja tämän johdosta myös nauhoitukset siirtyivät Los Angelesista Miamiin Floridaan. Sabbathin uudeksi manageriksi tuli Blue Öyster Cultin managerina toiminut Sandy Pearlman. Aivan levytyksen loppuvaiheessa Geezer Butler palasi yhtyeeseen. Butler oli pitänyt yhteyttä Iommiin ja oli myös vakuuttunut uudesta materiaalista. Dio on kertonut olleensa tyytyväinen Butlerin paluuseen ja on sanonut Craig Gruberin olleen "liian amerikkalainen" persoona Sabbathiin.


text: Kun yhtye joutui lähtemään Los Angelesin Bel Airissa sijaitsevasta Ardenin omistamasta kartanosta managerinvaihdoksen jälkeen, siirtyivät he Miamiin Floridaan Bee Gees-yhtyeestä tutun Barry Gibbin omistamalle Criteria-studiolle levyttämään albumia. Yhtyeen amerikkalainen levy-yhtiö Warner Bros oli epäileväinen uuden kokoonpanon tulevaisuuteen ja kahden aiemman studioalbumin heikomman myynnin takia uuden albumin tulisi menestyä tai se olisi Ronnie James Dion mukaan jäänyt viimeiseksi Sabbath-albumiksi Warnerilla. Tuottajaksi albumille tuli mm. Deep Purplea ja Rainbowta tuottanut Martin Birch, jonka kanssa Dio oli työskennellyt aiemmin juuri Rainbowssa. Iommi: "Oli hyvä, että mukana oli ulkopuolinen tuottaja, joka toi oman näkemyksensä työhön. Homma ei jäänyt tällä kertaa pelkästään minun ja nauhoittajan harteille".


text: Vuoden vaihteen 1979-1980 jälkeen nauhoitukset viimeisteltiin Pariisissa Ferber-studiolla ja Lontoossa Town House-studiolla. Craig Gruber on myöhemmin haastattelussa todennut nauhoittaneensa bassot albumille ja säveltäneensä osan kappaleesta "Die Young", mutta Geoff Nicholls on sanonut, että Gruberin bassoa ei kuulla albumilla, sillä Geezer Butler nauhoitti albumin bassot palattuaan nauhoitusten loppuvaiheessa. Lisäksi Dio on maininnut säveltäneensä lähes koko materiaalin kahdestaan Iommin kanssa, vaikkakin albumin kansi kreditoi kappaleet koko yhtyeen kesken. Sabbathin tyyliin oli alusta alkaen kuulunut kreditoida kappaleet koko yhtyeelle, näin kappaleista saadut tulot jaettiin tasaisesti jäsenten kesken.


text: Albumin nimikappale, pitkä ja eeppismäinen "Heaven and Hell" oli ensimmäisiä uuden kokoonpanon säveltämiä kappaleita. Kappaleen tasaisen bassokompin Iommin riffien ylle oli ideoinut Geoff Nicholls, ja se pohjautui hänen edellisen yhtyeensä Quartzin "Mainline Riders"-kappaleeseen. Kappaleen sanoittanut Ronnie James Dio on kertonut kappaleen kertovan "ihmisistä itsestään, sillä jokainen joutuu joskus valitsemaan hyvän tai pahan ("heaven and hell" suom. "taivas ja helvetti") väliltä". Dio on myös sanonut kappaleen olevan hänen suosikkinsa koko uraltaan ja mistä hän oli eniten ylpeä. Dio esitti kappaletta sooloyhtyeensäkin kanssa ja myös Sabbath on soittanut sitä muidenkin kokoonpanojen (pois lukien Osbournen kanssa tehtyjen reunionien) kanssa. "Olin aina halunnut tehdä 'Heaven and Hell'-nimisen kappaleen", kertoi Dio myöhemmin. "Se on minun uskomukseni maailmasta. Se on joko hyvä tai paha paikka, siitä jokainen päättää itse".


text: "Children of the Sea"-kappaletta oli työstetty jo Osbournen ollessa vielä mukana ja se saatiin pian valmiiksi Dion tullessa laulajaksi. Kappale on hitaampitempoinen ja sisältää akustisen kitaraintron. Sanoituksen on sanottu kertovan ihmisten välinpitämättömyydestä maapalloa ja luontoa kohtaan. Dio: "Ensimmäisessä yhteisessä sessiossamme teimme 'Children of the Sea'n intron ja säkeistöt. Loppuosakin tuli kivuttomasti. Kaverit olivat vääntäneet sitä tuloksettomasti aiemmin".


text: "Lady Evil" omaa Iommin rokkaavan kitarariffin ja wah wah-efektiä runsaasti käyttävän kitarasoolon ja Dion vuoden 2010 haastattelun mukaan sanat kertovat "tuolloin ilkeästä naisesta joka nykyään on luultavasti vanha haahka"". "Wishing Well" edustaa albumin kaupallisempaa materiaalia ja Dio onkin todennut kappaleen olevan "tavanomaista iloisampi ja onnellisempi".


text: Nopeatempoinen ja monivivahteinen "Die Young" on noussut myös yhdeksi yhtyeen tunnetuimmista kappaleista. Kappaleen introssa ja hitaammassa väliosassa käytetään myös kosketinsoittimia. "Halusimme albumille jotain mahtipontisempaa", kertoi Dio vuonna 2010 kappaleesta. Butler oli myös tyytyväinen kappaleeseen: "Yllätyin positiivisesti, kun kuulin kappaleen ensi kertaa. Se oli tehty poissaollessani ja se kuulosti todella raikkaalta".


text: Albumin päätöskappaleet ovat yleisesti vähemmälle huomiolle jääneet hieman kaupallisemman otteen omaava, Dion Wendy-vaimolle omistettu "Walk Away" ja Dion ja Iommin pikaisesti sävelletty balladi "Lonely is the Word", joista tosin viimeksi mainittua on soitettu kuitenkin livenä.


text: Avauskappale "Neon Knights" tehtiin viimeisenä ja se on ainoa jota yhtyeeseen paluun tehnyt Geezer Butler oli säveltämässä, vaikkakin albumin krediittien mukaan hän on ollut tekemässä kaikkia kappaleita. Nopeatempoinen ja suoraviivainen kappale on sanoitukseltaan miekka- ja magia-henkinen, aihepiiri jota Dio oli käyttänyt varsinkin Rainbow-yhtyeen aikoina.


text: Albumin kannessa on maalaus tupakoivista ja korttia pelaavista enkeleistä ("Smoking Angels") ja sen on maalannut Lynn Curlee. Kannen tilasi manageri Pearlman, joka oli teettänyt Curleella myös Blue Öyster Cultin albuminkansia. Kansi kuvaa albumin nimeä, jossa yhdistyvät taivas (enkelit) ja helvetti (pahuudet: tupakointi ja kortinpeluu). Takakannessa on maalattu kuva yhtyeen jäsenistä, hieman samaan tyyliin kuin Rainbown "Long Live Rock 'n' Roll"-albumin etukannessa. Etukannen ideaa käytti myöhemmin myös Van Halen "1984"-albumillaan, jonka etukannessa on kuva tupakoivasta enkeli-lapsesta.


text: "Heaven and Hellin" julkaisi huhtikuussa 1980 Britanniassa ja Euroopassa Vertigo Records ja Pohjois-Amerikassa toukokuussa 1980 Warner Bros. Albumi nousi Britannian albumilistan sijalle 9. ja Yhdysvalloissa sijalle 28. jotka olivat yhtyeen parhaat sijoitukset sitten vuoden 1975 "Sabotage"-albumin. Kappaleet "Neon Knights" (UK #22) ja "Die Young" (UK #41) julkaistiin myös singlenä ja niistä molemmista kuvattiin musiikkivideot, joissa yhtye nähdään soittamassa livekonsertissa.


text: Albumi sai hyvän vastaanoton Brittein musiikkilehdistössä. Sounds-lehden Pete Makowski antoi albumille 4 tähteä 5:stä ja sanoi albumin olevan "yhtyeen kevyesti paras sitten "Master of Realityn"". Lisäksi Iso-Britanniassa oli albumin julkaisun aikaan New Wave of British Heavy Metal-buumi, ja heavy metal-musiikki oli jälleen suosiossa muutaman hiljaisemman vuoden jälkeen. Albumi on myös yhtyeen myydyin Briteissä yli 100 000 kappaleen (kultalevy) myynnillään.


text: Myös Pohjois-Amerikassa albumi otettiin hyvin vastaan, huolimatta kahden aiemman studio-albumin floppaamisesta ja laulajanvaihdoksesta: "Warner Bros ei välittänyt paskaakaan meistä kun olimme studiossa", kertoi Ronnie James Dio myöhemmin. "Koetestasimme kappaleita viemällä nauhan läheiseen diskoon ja käskimme dj:n soittaa kappaleita. Kun ihmiset innostuivat kuulemastaan, tiesimme että olemme oikealla tiellä. Levy möi aluksi todellakin puskaradion voimalla ja kun levy alkoi myydä enemmän, heräsi myös levy-yhtiökin". Albumi möi lopulta platinaa Yhdysvalloissa ja se on siellä kolmanneksi myydyin Sabbath-albumi "Paranoid"- ja "Master of Reality"-albumien jälkeen.


text: Nykyään albumi arvostetaan korkealle niin yhtyeen katalogissa kuin heavy metal-musiikissa yleisestikin. Varsinkin sen nimikappaleesta on tullut yksi genren suurimmista klassikoista. Yhtye oli tehnyt onnistuneen laulajavaihdoksen, sillä Ronnie James Dion tyyli oli täysin erilainen verrattuna Ozzy Osbourneen, jonka vahvuudet olivat olleet pääasiassa karismassa ja lavaesiintymisessä sekä laulumelodioissa. Diolla oli monipuolisempi ja teknisempi lauluääni ja lisäksi hän oli vahva kirjoittaja ja lauluntekijä sekä studiotyöskentelijä, ottaen näin paineita pois aiemmin lähes koko tuotannosta vastanneelta Iommilta sekä myös Geezer Butlerilta, joka oli ollut sanoittaja lähes kaikissa 1970-luvun Sabbath-kappaleissa.


text: Tämän päivän kriitikot suhtautuvat positiivisesti albumiin: Allmusic-sivuston arvostelija sanoo albumin olevan "yksi yhtyeen parhaista" ja lisää "Dion tuoneen huomattavasti energiaa yhtyeeseen". Sputnik Music-sivuston kriitikko kirjoittaa "Dion vokaalien olevan loistavia" ja "ettei albumilla ole yhtään täytemateriaalia". Metal Observer-sivuston arvostelija kirjoittaa, että "Ozzyn korvaamisesta huolimatta yhtye teki arvostetuimman ja vahvimman albuminsa vuosiin".


text: Myös yhtyeen jäsenet olivat tyytyväisiä albumiin ja uuteen kokoonpanoon. "En koskaan ajatellut luovuttamista ("Never Say Die!"n jälkeen), vaikka asiat menivät kuinka huonosti. Uskoin aina bändiin", kertoi Iommi vuonna 2008. "Dion tultua oli jälleen mukavaa soittaa suoraan musiikkia. Ei tarvinnut miettiä ja kiistellä, mitä tekisimme seuraavaksi" Yhtyeeseen kesken levytyksen palannut Geezer Butler on myös ylpeä albumista: "Kuten kaikissa hyvin tehdyissä albumeissa, on myös tämän albumin laatu kestänyt ajan saatossa". Ronnie James Dion mukaan hän itse ja myös muut jäsenet "antoivat kaikkensa, jopa enemmän kuin aiemmin, albumin tekoon".


text: Black Sabbath lähti kiertueelle piakkoin albumin julkaisun aikoihin. Uudelta albumilta settiin pääsivät "Neon Knights", "Children of the Sea", "Die Young", joksikin aikaa "Lonely is the Word", myöhemmin "Lady Evil", sekä nimikappale "Heaven and Hell" joka venyi konserteissa kymmenminuuttiseksi tai pidemmäksikin sisältäen Iommin kitarasoolon. Luonnollisesti myös Osbournen ajan suosituimpia kappaleita soitettiin.


text: Ensimmäiset konsertit soitettiin Euroopassa ja Britanniassa ja kesällä 1980 yhtye lähti Pohjois-Amerikkaan. Manageri Sandy Pearlmanin mukaan lipunmyynti ei ollut aluksi kovin vahvaa Yhdysvalloissa johtuen mahdollisesti 1970-luvun lopun vaisummista vuosista sekä mahdollisesti uudistuneeseen kokoonpanoon liittyvistä ennakkoluuloista, joten hän päätti yhdistää Sabbathin ja Blue Öyster Cultin samalle kiertueelle käyttäen nimeä "Black & Blue". Yhtyeet keräsivät suuret yleisömassat ja kiertueesta tulikin vuoden menestynein Pohjois-Amerikassa. Tony Iommi on myöhemmin kertonut Pearlmanin suosineen loppujen lopuksi enemmän Blue Öyster Cultia, jota hän oli manageroinut yhtyeen uran alusta saakka, kuin Sabbathia ja lopulta Sabbathin ja Pearlmanin yhteistyö jäi lyhyeksi.


text: Yhtyettä kohtasi kuitenkin takaisku, kun rumpali Bill Ward erosi kesken kiertuetta elokuussa 1980. Wardilla oli paha alkoholi- ja päihdeongelma ja lisäksi hänen molemmat vanhempansa olivat hiljattain menehtyneet. Ward on myöhemmin kertonut "että ei muista mitään "Heaven and Hell"-albumin levyttämisestä" kovan päihteidenkäytön takia. Tämä ei kuitenkaan kuulu albumilta ja Ronnie James Dio on myöhemmin kehunut Wardin panosta suureksi albumin teossa. "Tein aika vittumaisen tempun kavereille", kertoi Ward lähdöstään. "Olin täysin sekaisin aineista ja alkoholista, ja lisäksi homma ei tuntunut oikealta ilman Ozzya".


text: Wardin tilalle rumpaliksi tuli amerikkalainen, legendaarisen rumpalin Carmine Appicen pikkuveli Vinny Appice, jonka Dio tunsi ennestään. "Asiat menivät mielenkiintoisesti, sillä jonkin verran aiemmin olin saanut tarjouksen liittyä Ozzy Osbournen soolobändiin", muisteli Appice myöhemmin. "Kuulin veljeltäni, että Ozzy on aika hullu tyyppi, joten hylkäsin ehdotuksen. Sitten Sabbathista otettiin yhteyttä ja he tarvitsivat rumpalia heti, koska Bill oli eronnut kesken kiertuetta. Opettelin materiaalin Geoffin ja Ronnien kanssa ja pian esiinnyimmekin jo Havaijilla loppuunmyydyllä jätti-keikalla. Pari kuukautta meni tunnustellessa, sillä luulen, että he odottivat Billin palaavan takaisin. No Bill ei kuitenkaan tullut ja pääsin pikkuhiljaa yhtyeeseen sisälle".


text: Kiertue jatkui huipentuen loppuvuodesta 1980 Kauko-Itään, jossa yhtye esiintyi Japanissa ensimmäistä kertaa urallaan sekä Australiassa. Laulaja Dio oli aiemmin nauttinut suurta suosiota Rainbow-yhtyeen kanssa Japanissa, joten Sabbath sai hyvän vastaanoton Japanin konserteissa, vaikkakin pari konserttia jouduttiin perumaan Iommin sairastuttua vatsatautiin. Kiertue päättyi helmikuussa 1981 Britannian konsertteihin.


title: Sligon kreivikunta

text: Sligon kreivikunta (, ) on Irlannin tasavallan kreivikunta Connachtin historiallisessa provinssissa maan länsiosassa. Siellä on 65 357 asukasta (vuonna 2016) ja sen pinta-ala on 1 791,19 neliökilometriä.


title: Sligon kreivikunta

text: Kreivikunnan pääkaupunki ja suurin kaupunki on Sligo, jolta se on saanut nimensä.


title: Graham Chapman

text: Graham Chapman (8. tammikuuta 1941 Leicester, Englanti – 4. lokakuuta 1989 Maidstone, Englanti) oli brittiläinen koomikko ja käsikirjoittaja, joka tuli tunnetuksi Monty Python -ryhmän jäsenenä ja pääosien esittäjänä ryhmän elokuvissa "Monty Pythonin hullu maailma" (1974) ja "Brianin elämä" (1979). Chapman esiintyi myös Iron Maidenin ”Can I Play with Madness”-musiikkivideolla.


title: Graham Chapman

text: Chapman oli koulutukseltaan lääkäri, mutta ei harjoittanut ammattia käytännössä koskaan. Hän tapasi opiskeluaikanaan Cambridgen yliopistossa John Cleesen, jonka kanssa hän alkoi kirjoittaa sketsejä muun muassa Monty Pythonia varten. Ryhmän jäsenet ovat kertoneet sketsien korkealentoisimpien juonenkäänteiden olleen Chapmanin erikoisalaa.


title: Graham Chapman

text: 1970-luvun puolivälissä Chapman kertoi julkisesti homoseksuaalisuudestaan ja osallistui sittemmin aktiivisesti seksuaalisen tasavertaisuusliikkeen toimintaan. Hän kuoli kurkku- ja selkäydinsyövän komplikaatioihin 4. lokakuuta 1989, päivää ennen Monty Pythonin ensilähetyksen 20-vuotisjuhlia.


title: Graham Chapman

text: Chapman kirjoitti vuonna 1980 omaelämäkerran "A Liar’s Autobiography", josta Monty Python teki elokuvan vuonna 2012.


title: Pertsa ja Kilu

text: Pertsa ja Kilu ovat joidenkin Väinö Riikkilän lastenkirjojen sankarit ja Oy Yleisradio Ab:n TV2:n 1970–1973 tuottama neliosainen televisioelokuvasarja. Jokainen tarina kesti 3-4 jakson verran.


title: Pertsa ja Kilu

text: Väinö Riikkilän Pertsa ja Kilu -sarja sijoittuu kirjoittamisajanhetkensä, 1950-luvun alun, Karhulaan ja Kotkaan. WSOY:n toivekirjasto-sarjassa julkaistut romaanit käsittelevät aikajärjestyksessä kahden työläislähtöisen toveruksen, kansakoulupoika Pertsan ja oppikoulua käyvän Kilun kasvua lapsuudesta nuoruuteen. Romaaneille on tyypillistä se, että sarjan alkupään teosten valoisa poikakirjamaisuus vaihtuu hiljalleen nuoren aikuisen elämän vakavuuteen. Teokset kuvaavat poikia heidän omilla ehdoillaan: aikuiset ovat läsnä vain sivuhenkilöinä, jotka jäävät aavistuksen pinnallisiksi. Teosten perusjuonne on valoisa, mutta yhteiskunta kuvataan realistisesti suomalaisen työläiskirjallisuuden perinteitä noudattaen. Negatiivisiksi hahmoiksi nousevat yleensä alkoholismiin taipuvaiset pikkurikolliset samalla, kun virkavalta kuvataan rehelliseksi.


title: Pertsa ja Kilu

text:
Saatettuaan Pertsan ja Kilun aikuisuuteen kuudessa eri kirjassa kirjoitti Riikkilä edelleen nuorisokirjoja. Nyt päähenkilöiksi nousivat aiemmin sivuhenkilöinä esiintyneet nuoremmat pojat, Iikka ja Vili.
Ohjaaja Vili Auvinen teki televisiota varten käsikirjoituksia, jotka perustuvat Väinö Riikkilän nuorisoromaaneihin. Elokuvat esitettiin televisiossa ensin sarjoina. Myöhemmin niitä on ollut saatavilla videoina. ”Viimeiset kaanit”, ”Pertsa ja Kilu ja trokarit”, ”Pertsa ja Kilu kippareina” ja ”Pertsa ja Kilu ja timanttirosvot” ovat 1940- ja 1950-lukujen taitteeseen sijoittuvia tarinoita. Ajalle ominaiseen tapaan elokuvissa myytiin verokahvia, monissa puisissa omakotitaloissa oli pihanperällä puuvessa, keittiössä oli puuhella ja juokseva vesi kannettiin ämpäreissä.
Sodan läheisyys ei kuitenkaan näy tarinoissa. Elokuvissa työmieskin menee töihin seitsemäksi salkun kanssa - salkussa on eväät, koska työpaikkaruokailua ei vielä ollut. Näyttelijöinä on Auvisen, Thilin ja Pasasen perheen jäseniä ja Tampereen työväen teatterin väkeä.


title: Pertsa ja Kilu

text: Tarinoiden satama on hieman Rauman kaltainen, mutta näyttelijöiden Tampereen murre, näkymät Tampereen Pispalasta ja Väinö Riikkilän Kotka-tausta antavat viitteitä muistakin paikoista. Myös venematka kaupungista Ruotsiin alkaa paljon Hangosta itään päin.


title: Pertsa ja Kilu

text: Pertsa (Tommi Auvinen) on perheensä nuorin lapsi, noin 10 vuotta nuorempi kuin klubilla tarjoilijana työskentelevä siskonsa (”Likka”, jota esitti Marjukka Halttunen) ja tämän jo pysyvässä työssä käyvä isoveli Frantsu (Esko Raipia). Vanhemmat ovat yli 50-vuotiaita. Perheen äiti (Eila Roine) työskentelee sahalla, samoin isä (Ahti Haljala), joka on mukana ammattiyhdistystoiminnassa.


title: Pertsa ja Kilu

text: Työpäivän jälkeen perhe syö yhdessä, ja isä lukee sanomalehden keittiön sohvalla ja ottaa nokoset. Äiti jatkaa kotitöitä. Televisiota ei ole, joten harrastuksiin kuuluu esimerkiksi kutominen ja puutyöt. Lapsilla on omat huoneet, mutta vanhemmat nukkuvat keittiössä sohvalla/vetolaverilla. Poikien tehtävänä on kotitöitä kuten saunan lämmitys, astioiden pesu, kahvin keitto kotiin tuleville vanhemmille, puidenhakkuu ja kantaminen.


title: Pertsa ja Kilu

text:
Kilu (Jyrki Thil) on ilmeisesti perheensä ainoa lapsi, jolle äiti (Sylvi Salonen, 4. elokuvassa Eila Thil) kertoo: ”Kun minä olin tuon ikäinen, annettiin vain kuiva leivänkannikka käteen ja sanottiin: 'Pure siitä'. Nyt on voit ja makkarat mutta mistään ei olla kiitollisia.”
Äiti patistaa lapsia päivittäin, paitsi talvisin, myös vääjäämättömään työntekoon komentaen: ”Kukkapenkhille siitä!”


title: Pertsa ja Kilu

text: Topi (Lasse Tuorila), Väinö (Juha Kalliolahti) ja Iikka (Seppo Nieminen) ovat naapurin poikia, joista Iikalla on ilmakivääri.


title: Pertsa ja Kilu

text: Eino ”Arpinaama” Suokko (Kari Kihlström) on psykoottisen ammattirikollisen arkkityyppi, joka nauttii päästessään pakoon poliisilta, joka ampuu häntä kohti luoteja. Hän uhkailee hänet merestä pelastaneita lapsia hengenmenolla, jos he kertovat asiasta kenellekään. Hän ei paljoa ihmettele, kun kylkeen osuu ilmakiväärin luoti, enemmänkin häpeää omaa pelästymistään. Hänen tyttöystävänsä Liisa (Maija-Liisa Majanlahti) on karannut kotoaan mielenkiintoisen miehen mukaan, mutta hän on vielä kiinni normaalielämässä. Arpinaama piileskelee ensimmäisessä tarinassa Puumala-matkustajakodissa, jota ylläpitää ”Ämmä” (Hellin Auvinen-Salmi), jolla itselläänkin on laittomia liiketoimia.


title: Pertsa ja Kilu

text: Robert Manki (Veijo Pasanen) on narsistinen pikkurikollinen, jotakuinkin kleptomaani. Hän on kohtelias, hänellä on aina puku päällä (vaikka onkin ammatiltaan merimies, mistä on perua sekava kielitaito), ja hän on aina pulppuavan puhelias. Hän pyrkii aina vetämään välistä tovereiltaankin, on tietävinään kaikesta mutta tekee aina virheen toisen jälkeen. Hän on humoristinen hahmo, vaikka onkin toisen elokuvan pääkonna. Hänen erikoisosaamisensa on salakuljetus, jota hän harjoitti jo kieltolain aikana, ja eräänlainen ”verkottuminen”. Mankin apurina trokaamisessa toimii Grönlund eli Röönlunti (Toivo Hildén), jonka niskoille Manki kuitenkin on valmis sysäämään kaiken tosipaikan tullen.


title: Pertsa ja Kilu

text: Miljoona-Blink (Tenho Saurén) on jalokivivaras Manner-Euroopasta. Hän saapuu rahtilaivalla Pertsan ja Kilun kotisatamaan. Pojat vahingossa auttavat hänet poliisin ratsian ohi. Hän on Interpolin etsintäkuuluttama. Hänen apunaan toimivat Arpinaama ja Manki. Isolla rahalla hän pyrkii ostamaan tarvitsemansa tuen. Hän osaa olla mukava ja uhkaava tarpeen mukaan.


title: Pertsa ja Kilu

text: Etsivä Paavola (Erkki Thil) on rauhallinen ja pohtiva. Hänen apunaan toimivat virkapukuiset poliisit (Erkki Pirinen, Pentti Kauppinen) ovat jäykkiä, muotoja seuraavia, hieman kuten Peppi Pitkätossun poliisit Kling ja Klang. Näiden poliisien hyvä huumorintaju ja suhteellisuudentaju kuitenkin tekevät heistä muuta kuin pellejä.


title: Pertsa ja Kilu

text: ”Viimeiset kaanit” -tarinassa Pertsa ja Kilu lainaavat Pertsan isän soutuveneen ja paluumatkalla kalareissulta he pelastavat uppoavasta veneestä Arpinaaman ja tämän tyttöystävän. Tästä alkaa pankkiryöstäjän etsiminen muutaman kaverin ydinryhmän – eli kaanien – avulla. Poliisi tutkii samaa rikosta, ja rikollinen etsii uponnutta venettään. Pettersonin hylätty venevaja on keskeinen paikka, jossa yhteenotot poikien, poliisin ja rikollisten välillä tapahtuvat. Lopussa Pertsa ja Kilu tietenkin ratkaisevat rikoksen.


title: Pertsa ja Kilu

text: Toisessa tarinassa pojat saavat löytöpalkkion edellisen tarinan tapahtumien vuoksi. He ostavat palkkiorahoilla keskimoottoriveneen. Tämä soutuveneiden tapaan on ehtaa puuta. Pertsan isä ilmaisee kateutensa pojan ostovoimalle käskemällä tämän viemään pihalta liiteriin kuorma-autolavallisen polttopuita, joita ei itse jaksanut edellisenä kesänä kuljettaa. Pertsa saa Kilulta ja kaaneilta apua ja selvittää urakan isänsä hämmästykseksi.


title: Pertsa ja Kilu

text: Pertsan äiti alkaa pitää pojan puolta ja Kilun isä vielä voimallisemmin oman poikansa kurittavaa vaimoaan vastaan. Kilu on itsekin oppinut antamaan äitinsä kyselyihin epämääräisiä vastauksia. Tämä on merkki poikien siirtymisestä kontrolloitavien pikkupoikien luokasta isoiksi pojiksi. Muut Pertsan perheen, jo aikuiset, lapset ovat poistuneet tarinasta.


title: Pertsa ja Kilu

text: Tarina kuitenkin alkaa Kilun syylien poistolla ”hevosen häntäjouhi ja hautausmaa” -menetelmällä. Kummitusteema on parikin kertaa esillä, mutta sitäkin pojat pystyivät analysoimaan ”tieteellisesti”. Kahvin ja tupakan salakuljetuksen pariin pojat joutuvat alkaessaan myydä veneestään kuumaa kahvia ja pullaa satamassa. Verokahvin rinnalla esiintyi vielä sikuria eli sodanaikaista kahvinkorviketta. Pojat pohtivat olisiko osuuskauppa edullisempi kahvin myyjä kuin yksityiskauppias. Trokareina ovat laivamiehet Manki, joka on entinen viinatrokari kieltolain ajalta, ja tämän apuri Grönlund. Ämmä on kahvin ja tupakan välittäjä maissa. Poliisi Paavola seurustelee Liisan kanssa ja selvittää poikien asiaa. Pojat tietenkin ratkaisevat rikoksen omin nokkinensa.


title: Pertsa ja Kilu

text: Kolmannessa tarinassa pojat ostavat ison veneen, jota kunnostetaan pitkin kevättä ja kesällä konepajan kesätöiden ohessa. Vene saa nimen Adventure. Iso vene oli äitien mielenrauhan turva kunnes selviää, että sillä aiotaan mennä Helsinkiin asti. Kilun äiti protestoi, kun perheen pää (Reino Kalliolahti) lupaa maksaa poikien veneretkien purkkiruoat, mutta isä ei ollut ostanut rouvalleen pölynimuria.


title: Pertsa ja Kilu

text: Pojat ovat nyt keskikoululaisia, joiden tulevaisuutta heidän vanhempansa suunnittelevat omaa elämäänsä paremmaksi ja vauraammaksi. Läksyjenlukeminen ja kouluttautuminen eivät kuitenkaan Pertsaa ja Kilua innosta. Tarinasarjan alussa pojat unelmoivat karkaamisesta merimiehiksi laivaan.


title: Pertsa ja Kilu

text: Vankilasta ehdonalaiseen vankeuteen vapautuvat Eino ”Arpinaama” Suokko ja Robert Manki tekevät kaupungissa varkauksien sarjan. Poliisi tutkii arkistoistaan, ovatko ne tavanomaisten epäiltyjen tekemiä. Suokko pohtii jopa kostoa pojille.


title: Pertsa ja Kilu

text: Kilun isältään saama kartta on venäjänkielinen ja Kilun mukaan ”se on hyvä kartta”. Kilun isä on myös elokuvien kertojaääni. Ruotsiin pakoa aikovat konnat varastavat poikien veneen eräänä iltana tietämättään, että kajuutassa nukkuvat Pertsa ja Kilu. Poliisi alkaa etsiä kadonnutta venettä, mutta pojat nujertavat konnat. Konnat tuodaan Maarianhaminaan.


title: Pertsa ja Kilu

text: Neljäs tarina kertoo Suomessa poliisia pakoilevasta, hieman suomeakin puhuvasta, jalokivivaras Miljoona-Blinkistä. Tarina on ainoa värillisenä kuvattu. Sen alussa Pertsan kotona on uusi alle kouluikäinen poika Antti (Janne Auvinen). ”Tule syömään heti!” on edelleen kotoa kaikuva äidin ääni kotikujilla. Kilu lukee koulussa saksaa, joka oli pääasiallinen vieras kieli tuolloin.


title: Pertsa ja Kilu

text: Konnan avustajina toimivat Arpinaama ja Manki. Pojat pelastavat vahingossa Mister Blinkin poliisin nuotasta satamassa. Tarinassa Manki lupaa järjestää piilopaikan ja valitsee Ämmän punaisen laitakulman mökin. Tämä kytkee tarinaan Pertsan ihastuksen Pirkon, joka on Ämmän orpo kasvattityttö. Ämmäkin on irrottautunut sodanaikaisesta pimeän, salakuljetetun tai varastetun, tavaran myynnistä, mutta painostus ja raha kääntävät hänen kelkkansa. Kaiken irtonaisen varastava Manki saa kioskinsa kassaa puolustavan Pirkon (Outi Pasanen) vuoksi kaanit ajamaan takaa koko liigaa, joka on vetäytynyt saareen odottamaan paon seuraavaa vaihetta ja timanttien myyntiä.


title: Pertsa ja Kilu

text:
Tyttöjä ei tarinoissa ole ollut ennen kuin murrosikäinen Pertsa ja Pirkko kohtaavat viimeisessä seikkailussa. Pirkkokin on toimelias ja poikamainen eikä pelkää ainakaan Mankia. Tarinan lopussa Pirkko suutelee Pertsaa poskelle kiitoksena avusta.Vuonna 2000 YLE TV2 teetti uuden 12-osaisen Pertsa ja Kilu -sarjan.
Tarinat ovat aivan uusia eivätkä perustu Riikkilän teksteihin. Sarja esitettiin uusintana vuonna 2007.


title: Pertsa ja Kilu

text: Rauman kaupunginteatterissa esitettiin kaksi Pertsa ja Kilu -näytelmää. Kummankin ohjasi Sarianne Paasonen. Vuonna 2006 pääosissa nähtiin Timo Julkunen ja Aleksi Lavaste. Vuonna 2008 Julkunen sai kaverikseen Timo Vuennon.


title: Pertsa ja Kilu

text: ”Kaikkien aikojen Pertsa ja Kilu” -näytelmää esitettiin Taaborinvuoren kesäteatterissa vuonna 2009 (www.pertsajakilu.fi). Siinä aikuinen merikapteeni Kilu tulee Kotkaan ja tapaa aikuisen perheellisen Pertsan – he läpikäyvät näytelmässä lapsuuttaan. Näytelmän suosion takia sen esitykset jatkuvat kesällä 2010. Kantaesityksen näytelmä sai Porin Kirjurinluodon kesäteatterissa vuonna 2008.


title: Pertsa ja Kilu

text: Talvella 2010 ”Persan ja Kilun paluu” -näytelmää esitettiin Elannon Näyttämöllä. Tässä pääosan esittäjät ovat naisia.


title: Pertsa ja Kilu

text: Väinö Riikkilä -seura järjestää parittomina vuosina Pertsa ja Kilu -päivät Raumalla. Kotka järjestää ne parillisina vuosina, esim. 21.5.2010.


title: Hugo Miranda

text: Hugo Javier Miranda Rivas (s. 8. elokuuta 1980 Asunción, Paraguay) on entinen paraguaylainen jalkapalloilija. Hän oli pelipaikaltaan keskuspuolustaja.


title: Hugo Miranda

text: Miranda edusti suomalaista Myllykosken Palloa vuosina 2005–2008. Hän pelasi neljän kauden aikana Veikkausliigassa 88 ottelua, teki kuusi maalia ja voitti Suomen mestaruuden kaudella 2005. Kauden 2008 jälkeen hän palasi kotimaahansa, jossa hän on aikaisemmin pelannut muun muassa kolmen kauden ajan Sport Colombiassa. Miranda palasi jälleen Veikkausliigaan kaudeksi 2010 FC Lahden riveihin ja kaudeksi 2013 FF Jaroon.


title: Austin Powers ja kultamuna

text: Austin Powers ja kultamuna ("Austin Powers in Goldmember") on vuonna 2002 ensi-iltansa saanut Jay Roachin ohjaama komedia. Se on jatko osa kahdelle aiemmalle Austin Powers -elokuvalle "Austin Powers – kumma jätkä" ja "Austin Powers – agentti joka tuuppasi minua".


title: Austin Powers ja kultamuna

text: On vuosi 2002. Kuuluisan Hollywood-merkin takana sijaitsevassa uudessa tukikohdassaan tri Paha (Mike Myers) julistaa viimeisimmän suunnitelman apureilleen. Hän aikoo mennä takaisin vuoteen 1975 ja tuoda sieltä mukanaan Johan van der Smutin (Mike Myers), joka tunnetaan myös nimellä ”Kultamuna”. Kultamuna kehitteli aikoinaan kylmäfuusion vetosädettä varten, jota tri Paha aikoo käyttää vetääkseen Maahan meteorin, jotta se osuisi Maan napajäätiköihin ja aiheuttaisi maailmanlaajuisen tulvan. Hetki sen jälkeen, kun tri Paha on paljastanut suunnitelmansa, Austin Powers (Mike Myers) ja Britannian salainen palvelu hyökkäävät tri Pahan tukikohtaan ja vangitsevat hänet. Austin lyödään ritariksi palveluksistaan, mutta hän pettyy, kun hänen kuuluisa supervakoojaisänsä Nigel Powers (Michael Caine) jää seremoniasta pois.


title: Austin Powers ja kultamuna

text: Austinin aatelisarvon kunniaksi järjestetään juhlat, joissa Austin laulaa laulun yhdessä Ming Tea -bändin kanssa ja tapaa japanilaiskaksoset nimeltä Nai Mua ja Nai Sua (Diane Mizota ja Carrie Ann Inaba). Austin aikoo juuri harrastaa kaksosten kanssa kimppakivaa, kun Basil Exposition (Michael York) ilmoittaa hänelle, että hänen isänsä on siepattu. Ainoaksi vihjeeksi jää, että Nigelin jahdin miehistön sukuelimet on maalattu kultaisiksi. Vastauksia etsiessään Austin vierailee vangitun tri Pahan luona Genevessä. Saadakseen vaihdon tavalliseen vankilaan Mini-Minän (Verne Troyer) luokse tri Paha kertoo Austinille, että tämän isän sieppauksen takana on Kultamuna. Austin matkustaa vuoteen 1975 ja soluttautuu Kultamunan diskoon nimeltä Studio 69. Siellä hän tapaa Vosu Kleopatran (Beyoncé Knowles), joka on FBI-agentti ja Austinin entinen heila. Vosun avulla Austin saa selville isänsä olinpaikan,muttei pysty pelastamaan tätä, sillä Kultamuna vie tämän aikakoneella vuoteen 2002. Vuonna 2002 tri Paha ja Mini-Minä lietsovat vankilakapinan ja pääsevät pakoon. Britannian tiedustelupalvelun kaksoisagentti Numero 3 (Fred Savege), jolla on nenänsä vieressä valtava luomi (englannin luomea tarkoittava sana "mole" tarkoittaa myös salaista agenttia), kertoo Austinille, että tohtori on muuttanut uuteen tukikohtaansa Japanin Tokioon. Tukikohta on valtava tri Pahan muotoinen sukellusvene. Austin ja Vosu lentävät Tokioon ja kohtaavat siellä yhden tri Pahan apureista, Paksu Paskiaisen (Mike Myers), joka on ryhtynyt sumopainijaksi. Paksu Paskiainen kertoo heille, että herra Roboto-niminen japanilainen liikemies (Nobu Matsuhisa) tekee parhaillaan erästä laitetta tri Pahalle ja Kultamunalle.


title: Austin Powers ja kultamuna

text: Austin ja Vosu tapaavat herra Roboton, joka vakuuttaa olevansa tietämätön Nigelin olinpaikasta. Epäluuloiset Austin ja Vosu soluttautuvat Roboton tehtaaseen, missä vetosäteen komentoyksikköä lastataan parhaillaan Kultamunan autoon. Roboto ojentaa Kultamunalle kultaisen avaimen, jota tarvitaan vetosäteen aktivoimiseksi. Vosu menee kohtaamaan Kultamunan sillä välin, kun Austin yrittää vapauttaa Nigelin. Kultamuna onnistuu kuitenkin pakenemaan komennusyksikkö mukanaan ja vetäytyy tri Pahan sukellusveneeseen. Nigel ja Austin eivät pysty selvittämään välillään olevia ristiriitoja ja päättämään, mitä tehdä asioiden nykyiselle tolalle. He lähtevät kumpikin omille teilleen. Sillä välin tri Pahan poika, Scott Paha (Seth Green), on muuttumassa yhä enemmän pahaksi (ja jopa kaljuuntumassa isänsä tavoin) yrittäessään todistaa arvonsa isälleen. Hän esittelee isälleen lauman laserpäisiä haita, joita tri Paha ei ensimmäisessä elokuvassa toivomuksestaan huolimatta saanut. Tri Paha alkaa suosia Scottia lempipoikanaan Mini-Minän sijasta. Hylätty Mini-Minä vaihtaa puolta ja liittyy Austinin joukkoihin.


title: Austin Powers ja kultamuna

text: Austin, Vosu ja Mini-Minä soluttautuvat sukellusveneeseen, mutta Austin ja Mini-Minä jäävät vangeiksi. Tri Paha valmistautuu aktivoimaan vetosäteen, mutta Vosu on varastanut tarvittavan avaimen ja vapauttaa Austinin ja Mini-Minän. Austin valmistautuu ampumaan tri Pahan, kun Nigel ilmestyy paikalle ja paljastaa, että tri Paha ja Austin ovat itse asiassa veljeksiä. He joutuivat toisistaan eroon pikkulapsina, kun heidän äitinsä kuoli salamurhayrityksessä. Belgialaiset löysivät iskussa kadonneen tri Pahan ja kasvattivat hänet. Tri Paha ja Austin syleilevät toisiaan samalla, kun Kultamuna takavarikoi vetosäteen ohjausjärjestelmän itselleen. Hän vetää housujensa vetoketjun alas ja paljastaa, että hänen kullatut sukuelimensä ovat itse asiassa järjestelmän vara-avain. Kultamuna aktivoi vetosäteen, mutta Austin ja tri Paha onnistuvat yhdessä kääntämään vetosäteen napaisuuden, tuhoamaan meteorin ja pelastamaan maailman.


title: Austin Powers ja kultamuna

text: Kaksikko pidättää Kultamunan, joka kääntyy kameraan paljastaen, että kaikki tapahtumat on tosiasiassa sovitettu Steven Spielbergin ohjaamaksi elokuvaksi. Sen tähtinä ovat Austinia näytellyt Tom Cruise, tri Pahaa näytellyt Kevin Spacey, Mini-Minää näytellyt Danny DeVito ja Kultamunaa näytellyt John Travolta. Austin, Vosu, tri Paha ja Mini-Minä katselevat elokuvaa parhaillaan eräässä elokuvateatterissa Hollywoodissa. Poistuttuaan teatterista he törmäävät Paksu Paskiaiseen, joka on laihduttanut normaalipainoonsa Subway-dieetin avulla. Austin ja Vosu suutelevat. Sillä välin tri Pahan Hollywoodissa sijaitsevassa tukikohdassa Scott, joka on nyt täysin kalju ja pukeutunut samanlaisiin vaatteisiin kuin isänsä ja jopa nauraa samalla tavalla, julistaa kostavansa Austinille ja alkaa tanssia laulaja Michael Jacksonin tavoin.


title: Austin Powers ja kultamuna

text: Elokuvassa vierailevat myös muun muassa Britney Spears, Tom Cruise, Danny DeVito, John Travolta, Kevin Spacey, Steven Spielberg, Ozzy Osbourne ja Gwyneth Paltrow. Austin Powers ja Kultamuna elokuva on kriitikkojen mielestä neljän tähden elokuva, jota on sanottu hysteerisen hauskaksi ja hulvattomaksi.


title: Iris Murdoch

text: Jean Iris Murdoch, DBE, (15. heinäkuuta 1919 – 8. helmikuuta 1999) oli irlantilaissyntyinen Englannissa työskennellyt kirjailija ja filosofi. Murdochin romaaneissa voimakas henkilökuvaus ja monimutkaiset juonikuviot yhdistyvät eettiseen tai seksuaaliseen tematiikkaan.


title: Iris Murdoch

text: Murdoch opiskeli filosofiaa Oxfordin yliopistossa. Hän kirjoitti yli 25 romaania, kirjallisuusesseitä ja näytelmiä. Vuonna 1978 Murdochille myönnettiin arvostettu Booker-kirjallisuuspalkinto teoksesta "The Sea, the Sea". Sen suomennos ilmestyi vuonna 1981 nimellä "Meri, meri".


title: Iris Murdoch

text:
Murdoch julkaisi 26 romaania 40 vuoden aikana. Hän joutui lopettamaan kirjoittamisen vuonna 1995 sairastuttuaan Alzheimerin tautiin.
Richard Eyren elokuva "Iris" (2001) kertoo Murdochin elämästä, etenkin hänen viimeisistä vuosistaan. Sen nimiosissa ovat Kate Winslet ja Judi Dench.


title: Matti Aura (kokoomus)

text: Matti Ilmari Aura () oli suomalainen varatuomari, talouselämän vaikuttaja ja poliitikko. Ennen poliittista uraansa Matti Aura toimi muun muassa Keskuskauppakamarin toimitusjohtajana 1986–1997. Hänen poliittinen uransa koostui vajaan kahden vuoden kaudesta liikenneministerinä (Lipposen I hallitus). Aura erosi tehtävästä Soneran osakekauppoihin liittyvän kohun seurauksena vuonna 1999.


title: Matti Aura (kokoomus)

text: Aura oli kolmannen polven ministeri, sillä hänen isänsä Teuvo Aura oli kahden virkamieshallituksen pääministeri ja hänen isoisänsä Jalo Aura toimi hänkin ministerinä useissa hallituksissa. Puoluetaustaltaan Matti Aura oli kokoomuslainen. Ennen kuolemaansa hän toimi Suomen Satamaliiton toimitusjohtajana.


title: Elegance in Black

text: Elegance in Black on metalliyhtye Diablon esikoisalbumi, joka julkaistiin 6. marraskuuta 2000.


title: Ptolemaioksen lause

text: Ptolemaioksen lauseet ovat geometriassa nelikulmioihin liittyviä tuloksia. Kuuluisimpia Klaudios Ptolemaioksen nimiin kirjattuja tuloksia ovat syklisiin nelikulmioihin liittyvä yhtälö ja yleisiin nelikulmioihin liittyvä epäyhtälö. Näiden avulla hän muun muassa johti eräitä trigonometrian summakaavoja.


title: Ptolemaioksen lause

text:
Ptolemaios todisti konveksille sykliselle nelikulmiolle seuraavan lauseen (kuvan merkinnöillä):
eli vastaisten sivujen tulojen summa on sama kuin lävistäjien tulo (todistus ).


title: Ptolemaioksen lause

text:
Jos nelikulmio on (syklinen) suorakulmio, ovat vastaiset sivut yhtäpitkät. Nimeämällä kärjen A mukaan AB = CD ja AC = BD ja toteamalla lävistäjien olevan yhtäpitkät AD = BC, saadaan
eli
Tämä on Pythagoraan lause suorakulmaiselle kolmiolle, jota mainitut sivut merkitsevät.


title: Ptolemaioksen lause

text:
Ptolemaios huomasi toisenkin ominaisuuden. Syklisen nelikulmion lävistäjät ovat verrannollisia lävistäjän päätepisteistä lähtevien sivujen tulojen summaan. Esimerkiksi lävistäjän AC päätepisteestä A lähtee sivut AB ja AD ja päätepisteestä C lähtee sivut CB ja CD. Verrannollisuus on esitettävissä
Lävistäjien suhde on siten (todistus )


title: Ptolemaioksen lause

text:
Ensimmäisen lauseen mukaan nelikulmion ABCD sivujen ja lävistäjien pituuksille voidaan esittää
Epäyhtälö on voimassa kaikille nelikulmioille, mutta yhtäsuuruus on voimassa vain syklisille nelikulmioille.


title: Ptolemaioksen lause

text:
Tarkastellaan nelikulmiota ABCD. Konstruoidaan nyt piste E siten, että kolmiot ACD ja AEB ovat yhdenmuotoiset(formula_7 ja formula_8). Tällöin formula_9
joten
formula_10
Koska myös formula_11, on
formula_12, sillä kolmiot formula_13 ja formula_14 ovat yhteneviä. Siten formula_15
Siten formula_16 on jännenelikulmio, joten formula_17
Siten pisteet formula_18 ja formula_19 ovat samalla suoralla, joten
formula_20.
Nyt saadaan siis formula_21
Kertomalla yhtälö puolittain formula_22:llä saadaan formula_23


title: Ptolemaioksen lause

text:
Oletetaan sitten, että formula_16 ei ole jännenelikulmio. Tällöin formula_25
joten pisteet formula_19, formula_27 ja formula_28 muodostavat kolmion. Siten kolmioepäyhtälön nojalla on voimassa formula_29. Edelleen saadaan aiemmin johdetusta identiteetistä formula_30
Siis formula_31
Nämä yhdessä antavat Ptolemaioksen ensimmäisen lauseen:
formula_32, missä yhtäsuuruus esiintyy vain jos formula_16 on jännenelikulmio.


title: Juhani

text: Juhani on suomalainen miehen etunimi. Se on muunnos ruotsalaisesta nimestä Johan, joka on muunnos nimestä Johannes, joka tarkoittaa: "Jahve on armollinen."


title: Juhani

text: Juhani on Suomen toiseksi yleisin etunimi ja yleisin miehen etunimi (Suomen yleisin etunimi on naisen etunimi Maria). Juhani-nimen suosiota ovat lisänneet "Seitsemän veljeksen" hahmo Juhani sekä kirjailija Juhani Aho. Juhani on ollut 1940-luvulta alkaen joka vuosikymmen Suomen suosituin miehennimi. Ensimmäisenä nimenä se ei kuitenkaan nykyisin ole valtavan yleinen. Ilmeisesti lyhyemmät muunnokset enimmäkseen syrjäyttivät sen ensimmäisenä etunimenä 1900-luvun loppupuolella. Ensimmäisenä nimenä Juhani onkin nykyään alle viidellä prosentilla Juhaneista. Henkilöitä, joilla on Juhani yleisessä käytössä olevana nimenä on hieman enemmän kuin tämän perusteella olettaisi, sillä osalla niistä, joilla Juhani on toinen tai kolmas nimi, se on kuitenkin kutsumanimenä. Juhanin lempinimi on usein Jussi.


title: Juhani

text: Väestörekisterikeskuksen tietojen mukaan Juhani oli 1800-luvulta vuoden 2012 loppuun mennessä annettu nimeksi 341 515 miehelle ja ainakin viidelle naiselle. Juhani on ollut 1940-luvulta alkaen joka vuosikymmenen suosituin nimi. Toiseksi suosituin nimi on saman nimen alkumuoto Johannes.


title: Juhani

text: Juhanin nimipäivä on vanha juhannuspäivä 24. kesäkuuta.


title: Aristokatit

text: Aristokatit () on vuonna 1970 valmistunut Disneyn piirroselokuva. Vaikka Walt Disney ei erityisemmin pitänyt kissoista, hän päätti tehdä niistä elokuvan. Elokuva oli jättimenestys ja siitä on tehty monta kirjatarinaa.


title: Aristokatit

text: Elokuva sijoittuu vuoden 1910 Pariisiin, Ranskaan. Emokissa nimeltä Herttuatar ja hänen kolme pientä kissanpoikastaan, Marie, Berlioz ja Toulouse, asuvat eläkkeelle jääneen oopperalaulaja Madame Adelaide Bonfamillen kartanossa yhdessä tämän englantilaisen hovimestarin Edgarin kanssa. Elokuvan alussa Madame Adelaide päättää tehdä testamentin yhdessä lakimiehensä Georges Hautecourtin kanssa, joka on hänen iäkäs mutta omalaatuinen vanha ystävänsä. Madame Adelaide ilmoittaa, että hän haluaa jättää omaisuutensa kissoilleen ja että Edgar perii varat vasta kissojen kuoltua. Edgar kuulee Madame Adelaiden sanat omasta huoneestaan, eikä ole lainkaan mielissään siitä, että joutuu odottamaan kissojen luonnollista kuolemaa ennen kuin pääsee käsiksi Madamen varoihin. Hän kehittääkin juonen päästäkseen kissoista eroon hetimmiten: hän juottaa kissoille kermaa johon on lisätty unilääkettä. Yöllä hän vie kissat kauas maaseudulle. Herttuatar ja pennut tutustuvat kissaan nimeltä Thomas O'Malley, joka lupaa viedä heidät takaisin Pariisiin. Madame on murheen murtama kissojensa katoamisesta samaan aikaan kun Edgar haaveilee tämän perinnöstä tietämättään että kissat aikovat kostaa hänelle. Lopussa Edgar päätyy Timbuktuun menevään arkkuun. Madame avaa kotinsa kaikille Pariisin kujakissoille.


title: Pikkurumpu

text: Pikkurumpu, sotilasrumpu, snare eli virvelirumpu on halkaisijaltaan noin 35–40 cm leveä ja 10–30 cm paksu rumpu. Sotilassoittokunnissa käytetään myös tätä paksumpia pikkurumpuja. Se on eräs yleisimmin soitetuista lyömäsoittimista, ja kuuluu niin rumpusettiin kuin sotilassoittokuntien, useiden muidenkin soittokuntien samoin kuin sinfoniaorkesterin vakiosoittimiin. Pikkurummulla on erityinen asema marssi- ja sotilasmusiikissa.


title: Pikkurumpu

text: Pikkurummussa on rumpukalvo puusta, vanerista tai metallista valmistetun rumpukehikon ylä- ja alapinnalla. Alakalvoa vasten on kiristetty suolesta, nailonista, metallisäikeistä tai jousista koottu virvelimatto. Matto värähtelee yläkalvon rummutuksen aiheuttaman ilman liikkeen seurauksena, joka saa aikaan pikkurummulle ominaisen läpitunkevan, teräväsävyisen ja suhteellisen korkeaäänisen pärinän. Pikkurumpua soitetaan tavallisesti puisilla rumpukapuloilla. Myös vispilää käytetään monesti pikkurummun soittamiseen eri soittotyyleissä, tai säveltäjä saattaa ohjeistaa lyömäsoittajaa käyttämään teoksessaan sormiaan, huopakapulaa (mallettia) tai jotain epätavanomaista kapulaa.


title: Pikkurumpu

text: Maton kireyttä voi säätää ja sen saa kokonaan pois käytöstä mattokoneistolla. Poiskytkeminen on tavallista silloin kun rummulla ei soiteta, koska rummun matto reagoi helposti orkesterin muiden soittimien aiheuttamaan ilman liikehdintään, ja rumpu saattaa päristä tahattomasti. On myös orkesteriteoksia, joissa pikkurummun virvelimatto tulee olla kytketty pois. Soittimen sointi on tällöin huomattavasti pehmeämpi. Rummun kalvojen kireyttä voi säätää erityisistä ruuveista. Yleensä pikkurummun kalvot ovat kaikista perinteisen rumpusetin rumpukalvoista kireimmällä.


title: Pikkurumpu

text:
Pikkurumpu tunnettiin jo antiikin Egyptissä ja se muodostaa osan useita nykyajan Lähi-Idän tamburiineja.
Aiemmin, vielä 1800-luvulle asti pikkurummut olivat huomattavasti paksumpia, tyypillisesti noin 50 cm korkeita. Niiden kalvot ja rumpukalikat olivat nykyistä paksumpaa tekoa. Rummusta lähtevä ääni oli nykysoittimia matalampi, vähemmän kirkas. Rumpujen rakenne muuttui merkittävästi 1800-luvulla. Rummut ohenivat ja niiden kehikko tehtiin usein messingistä ja rumpujen viritys muuttui narulla tai ruuveilla kiristettäväksi. Virvelimaton vapautusmekanismi kehitettiin vasta 1900-luvulla. Ennen 1900-lukua virvelin kuidut tehtiin yleensä suolesta.
Ensimmäinen hyvin dokumentoitu pikkurummun käyttö orkesterimusiikissa oli, kun ranskalainen säveltäjä-viuluvirtuoosi Marin Marais käytti soitinta oopperansa "Alcyone" (1706) myrskykohtauksessa. Virvelirumpua käytettiin soolo-osassa Rossinin oopperassa "La gazza ladra" (1817). Soittimen nostivat sinfoniaorkesterin vakiokokoonpanoon Nikolai Rimski-Korsakov ja muut venäläiset säveltäjät 1800-luvun lopulla. Pikkurummun soittamalla ostinatolla on keskeinen asema muun muassa Maurice Ravelin kuuluisassa sävellyksessä "Boléro" (1928). Pikkurumpu soittaa rytmikuviota läpi koko teoksen (169 kertaa) paria viimeistä tahtia lukuun ottamatta. Toinen pikkurumpu liittyy mukaan tahdissa 289. Kokonaisen konserton pikkurummulle on säveltänyt ainakin Rolf Liebermann (1958: "Geigy festival concerto for basle trommel and orchestra").


title: Giovanni Ribisi

text: Antonino Giovanni Ribisi (s. 17. joulukuuta 1974 Los Angeles) on yhdysvaltalainen näyttelijä ja tuottaja.


title: Giovanni Ribisi

text: Ribisi aloitti näyttelijänuransa televisiossa. Hän teki vierailuja useisiin televisiosarjoihin muun muassa Salaisiin kansioihin, Pulmuset-sarjaan ja Frendeihin, missä Ribisi esitti Phoeben veljeä Frankia. Elokuvarooleja Ribisi sai 1990-luvun puolivälistä lähtien.


title: Giovanni Ribisi

text: Giovanni Ribisillä on yksi lapsi ensimmäisestä avioliitostaan näyttelijä Mariah O'Brienin kanssa. Ribisi on skientologi.Ribisillä on kaksossisar Marissa Ribisi, joka myös on näyttelijä. Marissa Ribisi on naimisissa popmuusikko Beckin kanssa.


title: George Weah

text: George Manneh Oppong Ousman Weah (s. 1. lokakuuta 1966 Monrovia, Liberia) on liberialainen poliitikko ja entinen jalkapalloilija. Hänet valittiin maansa presidentiksi vuoden 2017 joulukuussa.


title: George Weah

text: Monroviassa syntynyt liberialaishyökkääjä George Weah on ainoa afrikkalainen, joka on valittu urallaan sekä Euroopan parhaimmaksi jalkapalloilijaksi että Fifan vuoden pelaajaksi. Molemmat huomionosoitukset lankesivat vuonna 1995. Samana vuonna hän voitti kahdeksalla maalilla Euroopan mestareiden liigan maalikuninkuuden ja hänet kruunattiin myös Afrikan parhaaksi – titteli, jonka hän oli jo saanut kahdesti aiemminkin (1989 ja 1994) ja jonka hän oli saava vielä 1996. Weah on sotien runteleman Liberian kautta aikain menestynein urheilija.


title: George Weah

text: Ennen Euroopan kentille lähtöään Weah ehti pelata Afrikassa kotimaansa ohella myös Norsunluurannikon ja Kamerunin pääsarjoissa. Tonnere Yaounden paidassa hän voitti vuonna 1988 Kamerunin mestaruuden, minkä jälkeen Arsène Wenger pestasi taitavan pallonkäsittelijän ja maaliahneen laitahyökkääjän Monacoon vain 20 000 dollarin siirtosummalla. Monacon väreissä Weah teki neljän kauden ja 103 ottelun aikana Ranskan pääsarjassa 47 maalia. Saaliksi tuli kaksi pronssi- ja sitten kaksi hopeasijaa sekä Ranskan Cup mestaruus 1991.


title: George Weah

text: Kesällä 1992 Weah lähti Paris Saint-Germainiin, jossa hän pelasi kolme kautta. Hän siirtyi keskushyökkääjäksi ja viimeisteli kaikkiaan 96 sarjaottelussa 32 maalia. Ensimmäisenä vuonna PSG juhli Ranskan cupin voittoa ja liigahopeaa, toisena mestaruutta ja kolmantena jälleen sekä Cupia että liigacupia ja liigapronssia.


title: George Weah

text: Seuraava etappi Weahille oli AC Milan, joka maksoi hänestä yli viisi miljoonaa euroa ja jota hän edusti 1995–2000. Viiden Seri A:ssa pelaamansa kauden aikana Weah voitti Italian mestaruuden (1996 ja 1999) ja teki 114 liigapelissä 46 osumaa. Keväällä 2000 hän siirtyi lontoolaisen Chelsean riveihin, missä hän voitti sittemmin FA-cupin. Matka jatkui Manchester Cityn kautta Marseilleen, josta hän siirtyi Arabiemiirikuntien liittoon, Abu Dhabiin, Al-Jaziran joukkueeseen.


title: George Weah

text: Vaikka Weah oli ehtinyt olla jo 15 vuotta poissa synnyinmaastaan, hän ei ollut hylännyt juuriaan ja unohtanut Liberiaa. Miljoonaomaisuuden pelaajana ansainnut keskushyökkääjä rahoitti usean vuoden ajan käytännössä yksin Liberian maajoukkueen toiminnan. Weah rahoitti FIFA:n ja CAF:n kilpailuiden osallistumismaksuja, varustekuluja sekä lentolippuja vierasotteluihin. Maksumiehelle löytyi aina vakiopaikka kokoonpanosta. Pääsy MM-kilpailuihin jäi kuitenkin haaveeksi. Liberia putosi vuoden 2002 lopputurnauksesta vain yhden pisteen erolla. Menestystä ei kuitenkaan muuten juuri tullut, eikä Weah ehtinyt esiintyä pitkällä urallaan kuin kahdesti (1996, 2002) Afrikan mestaruusturnauksessa. Jälkimmäisistä kisoista Weah poistui kesken kaiken suivaantuneena sekä maan fanien häntä loukanneesta käytöksestä, että Liberian hallituksen nuivasta suhtautumisesta maajoukkuetta kohtaan. Samalla hän päätti lopettaa maajoukkueuransa. Hän pelasi maajoukkueessa kaikkiaan 84 (+1) ottelua. Hän pelasi vielä vuoden 2018 syksyllä Liberian ja Nigerian välisessä Weahin pelinumeron 14 jäädyttämisen kunniaksi pelatussa maaottelussa.


title: George Weah

text: Marraskuussa 2004 julisti aikomuksekseen ryhtyä presidenttiehdokkaaksi. Weahin ehdokkuus kyseenalaistettiin sillä hänellä on Ranskan kansalaisuus ja hänen asuttua New Yorkissa monen vuoden ajan. Ehdokkuus kuitenkin hyväksyttiin elokuussa 2005. Vaalien ensimmäisellä kierroksella Weah keräsi eniten ääniä, mutta ei kuitenkaan saanut täydellistä äänten enemmistöä. Toisella kierroksella 8. marraskuuta 2005 Weahin vastaehdokas Ellen Johnson-Sirleaf voitti vaalit.


title: George Weah

text: Vuonna 2014 Weah valittiin Liberian senaattiin.


title: George Weah

text: Vuonna 2017 Weah valittiin maansa presidentiksi.


title: Pierre Bismuth

text: Pierre Bismuth (s. 1963 Neuilly-sur-Seine, Ranska) on ranskalainen taiteilija, joka oli mukana käsikirjoittamassa elokuvaa Tahraton mieli. Bismuth voitti yhdessä Charlie Kaufmanin ja Michel Gondryn kanssa Tahrattomasta mielestä parhaan alkuperäiskäsikirjoituksen Oscar-palkinnon. Bismuth ja Gondry kirjoittivat tarinan, jonka pohjalta Kaufman loi nerokkaan käsikirjoituksensa. Bismouth on käsitellyt muistia ja ihmismielen erikoisuuksia myös taiteessaan.


title: Pierre Bismuth

text: Pierre Bismuth työskenteli Michel Gondryn kanssa ensimmäisen kerran 1990-luvulla kun he tekivät yhdessä ranskalaista musiikkivideota. Vuonna 2005 Bismuth ja Gondry tekivät videoinstallaation "The All Seeing Eye", joka on teemoiltaan lähellä Tahratonta mieltä.


title: Pierre Bismuth

text: Bismouth on valmistunut pariisilaisesta École nationale supérieure des Arts décoratifs -taidekoulusta, nykyisin hän asuu ja työskentelee Lontoossa ja Brysselissä.


title: Kaunialan Sairaala

text: Kaunialan Sairaala Oy (aiemmin Kaunialan sotavammasairaala) on Kauniaisten kaupungissa sijaitseva Suomen vanhin ja maineikkain sotainvalidien hoito- ja kuntoutuslaitos. Vuonna 1946 perustetussa sairaalassa ovat vaikeasti vammautuneet sotainvalidit vuosikymmenten saatossa asuneet, kuntoutuneet ja jopa hankkineet ammatin.


title: Kaunialan Sairaala

text: 199-paikkaisessa Kaunialassa on asumisen ja kuntoutuksen lisäksi mahdollisuus osallistua kerhotoimintaan ja sairaalan järjestämiin retkiin. Kaunialan sairaala järjestää potilailleen retkiä Kaunialaan ja sen ulkopuolelle. Retket voivat suuntautua esimerkiksi teatteriin tai museoon.


title: Kaunialan Sairaala

text: Kaunialan sairaalassa sijaitsee myös muun muassa askartelutilat, kahvio, kirjasto, saunatilat, pelitilat, uimatilat ja muita oleskelutiloja.


title: Kaunialan Sairaala

text: Vantaan kaupunki ilmoitti lokakuussa 2006 aikovansa ostaa Sotainvalidien Veljesliitolta Kaunialan sotavammasairaalan. Kauppa toteutuu asteittain, niin että sairaalan kapasiteetti siirtyy Vantaan käyttöön vähitellen; Aluksi Vantaan kaupungilla on 15 potilaspaikkaa hallussaan, 2018 veljesliitolla on yhä 15 paikkaa. Sotainvalidien määrän vähetessä hoitopaikkoja alkaa vapautua muuhun käyttöön.


title: Kaunialan Sairaala

text: Sotavammasairaala toimii 1910-luvulla perustetussa entisen kylpylän Bad Grankullan jugendrakennuksessa.


title: Kaunialan Sairaala

text: Sotainvalidien veljesliitto pyrkii huolehtimaan vaikeasti vammautuneista ja tehostamaan heidän hoitoaan. Veljesliitto halusi löytää sopivan laitoksen vaikeasti vammautuneiden hoitoa varten. Laitoksen tuli olla koti ja hyvätasoinen sairaala fysikaalisine hoitolaitoksineen ja askartelumahdollisuuksineen. Sen piti olla myös suojatyöpaikka työkykyisille veteraaneille.


title: Kaunialan Sairaala

text: Veljesliiton saneeraama Kauniaisten kylpylä otettiin hoitokäyttöön 29.10.1946. Lars Sonckin piirtämä ja vuonna 1919 valmistunut hienostokylpylä ja sittemmin urheiluhotelli sijaitsi 3,5 hehtaarin tontilla puutarhoineen ja kasvihuoneineen. Sairaalaan saneerattiin alkuvaiheessa 29 potilashuonetta ja muun muassa fysikaalinen osasto. Potilaspaikkoja oli aluksi 64. Henkilökunnan määräksi ehdotettiin 48, joista 26 voitiin sijoittaa asumaan laitokseen.


title: Kaunialan Sairaala

text: Ensimmäisen vuoden 55 potilaasta lähes puolet oli syntynyt vuosina 1920-1925. Heidän keski-ikänsä oli 27 vuotta, ja heistä kaksi kolmasosaa oli poikamiehiä.


title: Kaunialan Sairaala

text: Ensimmäisien vuosien aikana yleisen terveydenhuollon laitoksista siirrettyjen nuorten sisääntulleiden vaikeavammaisten tila oli hoidollisesti vaikea. Potilaiden kerrotaan olleen sairaalaan tullessaan todella huonossa kunnossa. Infektioita oli runsaasti ja makuuhaavat olivat “hirveitä”. Kaunialan henkilökunnan oli otettava lääkintähuolto omiin käsiinsä.


title: Kaunialan Sairaala

text:
Antibiootit ja sulfat ym. aktiiviset hoidot avasivat uudet näkymät vaikeavammaisten ja etenkin selkäydinvammaisten hoitoon. Alussa sairaalassa ei ollut potilasnostureita tai pyörätuoleja, joten potilaat joutuivat olemaan paljon vuoteessa.
Kaunialan ensimmäinen vuosikymmen oli aktiivisen kuntouttamisen vuosikymmen. Sisällöllisesti kuntoutus tuli asteittain mukaan sotavammaisten jälkihoitoon jo jatkosodan aikana ja siirtyi sotasairaaloista myös Kaunialaan.


title: Kaunialan Sairaala

text: Huomattiin, että toimettomuus oli vammaisille kaikista haitallisinta. Fysikaalisen hoidon ja liikunnan ohelle syntyi myös harrastuspiirejä. Potilailla oli oma kuoro ja näytelmäkerho. He opiskelivat jopa vieraita kieliä, askartelivat ja kävivät työharjoittelussa ja ammattikursseilla. Toiminnan piiriin vedettiin myös vuodepotilaat.


title: Kaunialan Sairaala

text: Ammattikoulutusta, kuten radiokursseja järjestettiin vuosina 1951-1955 neljä kappaletta. Niistä sai todistuksen 35 potilasta. Heistä lähes jokainen oli selkäydinvammainen. Kolmisenkymmentä todistuksen saanutta siirtyi työelämään itsenäisiksi yrittäjiksi. Kaunialassa oli myös radiokorjaamo, jonka toiminta jatkui vuoteen 1965 saakka.


title: Kaunialan Sairaala

text: Kaunialan urheilutoiminta oli myös tärkeä osa potilaiden elämää. Erityisesti selkäydinvammaiset osallistuivat moniin kansainvälisiin kilpailuihin. Suomessa järjestettiin vuosittain (1957-1963) koko maata käsittävät selkäydinvammaisten kisat Kaunialassa. Kisaa kutsuttiin Kaunialan olympialaisiksi.


title: Kaunialan Sairaala

text: Aktiivinen kuntoutus tuotti hyviä tuloksia. Suuri osa mm. selkäydinvammaisista perusti perheen ja kotiutui siviiliin. Kaunialassa oli potilaspula 1950-luvun alussa.


title: Kaunialan Sairaala

text: Kaunialan toiminnan luonne muuttui vuonna 1953 varsinaiseksi sairaalaksi, kun sinne perustettiin 20 paikkainen aivoinvalidien tutkimusosasto. Sairaalan toiminta vilkastui. Pian aivovammaisten käyttöön tuli noin puolet paikoista.


title: Kaunialan Sairaala

text: 1960-luvun edetessä alettiin havaita, että vaikeavammaisten yleiskunto alkoi heiketä. 1950-luvun alussa kotiutuneet selkäydinvammaiset pyrkivät takaisin sairaalaan. Sairaalaan päästäkseen täytyi alkaa jonottaa. Vaikeasti vammaisten oireista vaikeimpia olivat neuropaattiset kivut, alaraajojen iho-ongelmat ja alaraajojen murtumat, jotka johtivat usein amputaatioon.


title: Kaunialan Sairaala

text: 1960-luvun puoliväliin mennessä monet pitkään sairaalassa olleet menehtyivät. Tällä vuosikymmenellä kuoli kaikkiaan 56 potilasta heidän ollessaan keskimäärin 50-vuotiaita.


title: Kaunialan Sairaala

text:
1970-luvulla alettiin kiinnittää huomiota potilaiden vanhenemiseen ja siihen liittyviin sairauksiin.
Potilaiden terveydentila ja sosiaalinen tilanne muuttuivat jatkuvasti. Tämän takia myös heidän avuntarpeensa vaati jatkuvaa toiminnan uudistamista.


title: Kaunialan Sairaala

text: 1960-luvun loppupuolella Veljesliitossa aloitettiin suunnitella Kaunialan laajentamista. Toiminta päädyttiin keskittämään Kaunialaan ja eräistä muista laitoksista kuten Aivovamma-sairaalasta ja Suitilan kuntoutuskeskuksesta luovuttiin. Keskittäminen johti 1970-luvulla Kaunialassa mittavaan uudisrakentamiseen ja saneeraukseen, jonka teki mahdolliseksi ”Sairaala sotavammaisille”- keräys vuosina 1974-1978.


title: Kaunialan Sairaala

text: Uudisrakennus valmistui vuonna 1978. Vanhan osan saneeraus saatiin päätökseen vuonna 1980. Rahallista tuottoa tärkeämmäksi monet sotainvalidit katsoivat keräyksen myötä saamansa kansalaisten tuen ja arvostuksen.


title: Kaunialan Sairaala

text: Sairaalaan tuli 220 paikkaa. Tilassa sijaitsivat myös laajat tutkimus- ja hoitotilat, etenkin fysikaalisen hoidon osastolla. Hoitohenkilökuntaa oli 262. Lääkärinkuntaan kuului 12 erikoislääkäriä, yksi koulutusvirka sekä konsultoivat silmä- ja korvalääkärit sekä hammaslääkäri. Vuosittainen potilasvaihto 1980-luvulla oli noin 1500. Neurologisen poliklinikan toiminta oli laajaa.


title: Kaunialan Sairaala

text:
Sairaala toteutti asetetut tavoitteet sotavammojen tutkimuksessa ja hoidossa. Erityisesti aivovammojen tutkimus kehittyi edelleen, kun 1978 hankittiin uutta teknologiaa, kuten aivojen kerroskuvauslaitteisto. Sisätaudeilla ja ortopedialla oli vahva edustus sairaalassa. Eräänä uutena tutkimusprojektina aloitettiin Kaunialan poliklinikalla sodan aiheuttamien henkisten traumojen tutkimukset.
Eräs keskeinen osa-alue potilastyössä oli vamman vaikeuden selvittäminen ja lausuntojen laatiminen korvausviranomaisille. Sairaala pyrki mahdollisimman perusteellisiin selvityksiin ja tutkimuksiin.


title: Kaunialan Sairaala

text: Tällä hetkellä sotainvalideja on elossa noin 6 000 ja heidän keski-ikänsä lähestyy 93 vuotta. Nuorimmat ovat 90-vuotiaita.


title: Curtiss P-6 Hawk

text: Curtiss P-6 Hawk on Curtiss Aeroplane and Motor Companyn valmistama yhdysvaltalainen kaksitasoinen hävittäjälentokone. Konemalli oli Yhdysvaltain armeijan lentojoukkojen (United States Army Air Corps, USAAC) käytössä 1929-1939. Myös Yhdysvaltain laivasto (United States Navy, USN) käytti konetta mallinimellä F6C.


title: Curtiss P-6 Hawk

text:
P-6 oli muunnos aiemmasta P-1B-mallista. P-6-sarjaan kuului kahdeksan mallia (A-H) ja 13 niitten alatyyppiä.
P-6E oli P-6-sarjan eniten rakennettu malli ja viimeinen USAAC:in kaksitasohävittäjä. Sitä valmistettiin 1930-luvun talouslaman vuoksi vain 46 kappaletta.


title: Dumbo

text: Dumbo on vuonna 1941 valmistunut Disneyn animaatioelokuva. Elokuva perustuu Harold Pearlin ja Helen Aberson Pearlin kirjakäärön muodossa julkaistuun satukirjaan. Dumbo on myös sovitettu sarjakuvaksi: Al Hubbardin piirtämä sarjakuva ilmestyi Suomessakin Aku Ankka -lehden erikoisnumerona.


title: Dumbo

text: "Dumbo" sai Suomen-ensi-iltansa vasta vuonna 1948. Elokuva julkaistiin Suomessa Blu-ray-versiona maaliskuussa 2010.


title: Dumbo

text: "The New York Timesin" kriitikot valitsivat "Dumbon" vuonna 2004 yhdeksi kaikkien aikojen tuhannesta parhaasta elokuvasta maailmassa.


title: Dumbo

text: Dumbo on pieni norsunpoikanen, joka syntyy suureen sirkukseen. Kaikki kiusaavat häntä hänen suurien korviensa takia. Timotei-niminen hiiri asettuu Dumbon puolelle ja opettaa hänelle kaikki sirkukseen liittyvät temput. Timotei sanoo, että Dumbosta tulee vielä tähti. Niin tapahtuu ja kiusaaminenkin loppuu, kun käy ilmi, että Dumbo osaa lentää.


title: Dumbo

text: Dumbolla ei ole ääninäyttelijää, koska hän ei puhu elokuvassa lainkaan.


title: Dumbo

text: Elokuva dubattiin suomeksi ensimmäisen kerran vuonna 1997 videojulkaisua varten. Suomenkielisen version käänsi ja ohjasi Pekka Lehtosaari. Dubbaus tehtiin Tuotantotalo Wernellä.


title: Dumbo

text: Pearlin opettajapariskunta loi Dumbo-tarinan alun perin uudelle "Roll-A-Book"-laitteelle, jossa käärön muotoinen kirja asetettiin lukulaitteeseen, joka näytti kääröstä kuvan kerrallaan kun sen vivusta kierrettiin. Disney-yhtiö kiinnostui heti tarinasta, joka on muunnelma H. C. Andersenin "Ruma ankanpoikanen" -sadusta. Nimi Dumbo oli muunnelma P. T. Barnumin sirkuksen tunnetuksi tekemästä jättimäisestä afrikannorsusta Jumbosta, jonka nimi on sittemmin tullut kuvaamaan kaikkea suurta. Dumbo viittaa englannin kielen sanaan "dumb" eli tyhmä.


title: Jane Eyre

text: Jane Eyre on englantilaisen kirjailijan Charlotte Brontën vuonna 1847 julkaistun teoksen "Kotiopettajattaren romaanin" () päähenkilö. "Kotiopettajattaren romaani" on kenties Brontën kuuluisin teos.


title: Jane Eyre

text: Orpo, rikkaiden sukulaisten sorron alla elävä Jane on alistuva kymmenenteen ikävuoteensa saakka. Sitten hän puhkeaa kapinoimaan, mikä ei ollenkaan miellytä rikasta tätiä, joka lähettää pikku Janen kouluun. Koulussa Jane oppii totiseksi ja tunteensa tarkasti salaavaksi. Kahdeksan vuotta koulua käytyään Jane päättää yrittää selviytyä omillaan ja lähtee Thornfield-nimiseen kartanoon, jonka isännän herra Rochesterin kanssa hän menee monien mutkien kautta naimisiin.


title: Timanttikoirat, turkoosit päivät

text: Timanttikoirat, turkoosit päivät: Kertomuksia ilmestysten avaruuden universumista on Alastair Reynoldsin tieteiskirja, joka koostuu kahdesta tarinasta: "Timanttikoirat" ja "Turkoosit päivät".


title: Timanttikoirat, turkoosit päivät

text: Timanttikoirat kertoo retkikunnasta, joka matkustaa etäiselle planeetalle ratkaisemaan "Veritornin" arvoituksen. Veritorni on noin 250 metriä korkea ja sen alkuperäistä rakentajaa tai tarkoitusta ei tunneta. Ryhmä henkilöitä voi mennä torniin ja edetä siellä huoneesta toiseen ratkomalla matemaattisia ongelmia. Vääristä vastauksista seuraa hirvittäviä rangaistuksia, tai jopa kuolema. Oikealla vastauksella voi edetä seuraavaan huoneeseen tai poistua kokonaan tornista. Ryhmän edetessä tornissa ongelmat vaikeutuvat ja rangaistukset pahenevat jatkuvasti. Seurausta tai mahdollista palkintoa kaikkien ongelmien ratkaisemisesta ei tunneta. Torni on tietoinen kone, joka havaitsee mikäli haasteen sääntöjä yritetään rikkoa, ja rankaisee rikkomuksista sen mukaisesti. Erityisesti torni kieltäytyy päästämästä sisään ryhmiä, jotka kantavat mukanaan aseita, ja rankaisee ryhmiä jotka yrittävät ottaa näytteitä tornista.


title: Timanttikoirat, turkoosit päivät

text: Retkikunnan perustaja on "Roland Childe". Hän kokoaa seurueen, joka koostuu toinen toistaan älykkäämmästä ja nerokkaammasta henkilöstä. "Richard Swift" on Childen vanha ystävä joka on erilaisista ongelmista kiinnostunut ja pitää ongelmienratkaisua itseisarvona. Tarina on kerrottu Swiftin näkökulmasta. "Celestine" on matemaattinen nero, joka on saanut taitonsa lahjaksi "mielenmuovaajilta". "Hirz" on menestynyt tietokonehakkeri, informaatikko ja vakoilija. "Forqueray" on retkikunnan aluksen kapteeni, ja tohtori "Trintignant" toimii retkikunnan lääkärinä.


title: Timanttikoirat, turkoosit päivät

text: "Turkoosit päivät" kertoo siirtokunnasta planeetalla, jonka merellä asustelee "mielenmuovaajia". Mielenmuovaajat ovat eliöitä, jotka elävät suurina muodostelmina merellä. Ne pystyvät sulauttamaan itseensä ajatukset ja mielen miltä hyvänsä oliolta joka ui meressä. Mielenmuovaajat tallettavat olioiden, ja ihmisten, ajatuksia suuriin biologisiin muisteihinsa, ja vastalahjaksi antavat joitakin tietoa takaisin niille, jotka uivat meressä. Tarinan päähenkilö "Naqi" johtaa suurta tutkimusprojektia mielenmuovaajista, kun planeetalle saapuu uusi tutkimusryhmä avaruusaluksella. Uusi tutkimusryhmä esittää olevansa kiinnostunut Naqin projektista, mutta todellisuudessa heidän motiivinsa onkin täysin erilainen. Aidon motiivin sivuilmiönä koko planeetan turvallisuus vaarantuu.


title: Napanuora

text:
Napanuora () on ihmisillä noin 50 cm pitkä ja 2 cm leveä kierteinen ”putki”, joka lähtee sikiön navasta ja päättyy äidin istukkaan sikiön puoleiselle pinnalle. Sen tehtävänä on suorittaa sikiön ja äidin välinen aineenvaihdunta, jonka avulla sikiö saa ravintoa ja happea, sekä poistaa kuona-aineet. Napanuorassa
kulkee kaksi napavaltimoa ja yksi napalaskimo. Myös muilla istukkanisäkkäillä ihmisen lisäksi on napanuora.


title: Napanuora

text: Synnytyksen jälkeen verenkierto napasuonissa taukoaa, mutta jälkivuodon ehkäisemiseksi se sidotaan läheltä vatsan pintaa lujasti, ennen kuin se katkaistaan. Jäänyt tynkä kutistuu, ja arpi jää napana vatsan pinnalle.


title: Terry Jones

text: Terence Graham Parry ”Terry” Jones (s. 1. helmikuuta 1942 Colwyn Bay, Wales) on Monty Python -ryhmän jäsenenä tunnetuksi tullut brittiläinen koomikko, ohjaaja ja käsikirjoittaja. Hän opiskeli 1960-luvulla Oxfordin yliopistossa, missä tutustui Michael Paliniin, toiseen tulevaan Python-jäseneen. He aloittelivat komediauraansa brittitelevisiossa muun muassa sarjoissa "Twice a Fortnight" ja "Do Not Adjust Your Set". Monty Pythonin aikaan he kirjoittivat yhdessä sketsejä.


title: Terry Jones

text: Jones on ohjannut Monty Python -elokuvat "Monty Pythonin hullu maailma" ("Monty Python and the Holy Grail") (yhdessä Terry Gilliamin kanssa), "Brianin elämä" ("Monty Python's the Life of Brian") ja "Monty Python – Elämän tarkoitus" ("Monty Python's Meaning of Life") sekä Python-kauden jälkeen elokuvat "Erik the Viking" ja "Kaislikossa suhisee" ("The Wind in the Willows"). Hän on myös kirjoittanut useita lastenkirjoja ja keskiaikaa käsitteleviä teoksia sekä historiadokumenttisarjoja televisiolle.


title: Terry Jones

text: Jones on naimisissa häntä yli 40 vuotta nuoremman ruotsalaisen Anna Söderströmin kanssa ja heillä on vuonna 2011 syntynyt tytär. Syyskuussa 2016 tiedotettiin Jonesin sairastavan dementiaa ja ettei hän enää sen vuoksi pysty antamaan haastatteluita.


title: Crusader

text: Crusader ( 'ristiretkeläinen') tarkoittaa muun muassa seuraavia:


title: Gynoidi

text: Gynoidi (kreikan kielen sanasta γυνη – nainen) tarkoittaa robottia, joka on suunniteltu näyttämään naiselta. Vastaavasti mieheltä näyttävää robottia kutsutaan androidiksi. Terminä gynoidi ei kuitenkaan ole yhtä yleinen kuin androidi, jota usein käytetään viittaamaan kaikkiin ihmishahmoisiin robotteihin. Sanaa "gynoidi" käytti ensimmäisen kerran brittiläinen tieteiskirjailija Gwyneth Jones.


title: Gynoidi

text: Naista ulkoisesti muistuttavista roboteista käytetään usein myös nimitystä Fembot.


title: Suomen kulttuuri- ja urheiluministeri

text: Kulttuuri- ja urheiluministeri on opetusministeriön toinen ministeri opetusministerin lisäksi. Hän on "ministeri kulttuuri- ja opetusministeriössä".


title: Suomen kulttuuri- ja urheiluministeri

text: Kulttuuri- ja urheiluministeristä voidaan käyttää myös virallisen protokollan termiä toinen ministeri opetusministeriössä. Kulttuuri- ja urheiluministerin vastuualueina ovat yleensä kulttuuri- ja liikuntapolitiikka, nuorisoasiat, tekijänoikeus sekä opintotuki.


title: Suomen kulttuuri- ja urheiluministeri

text: Ensimmäinen kulttuuriministeri valittiin Ahti Karjalaisen toiseen hallitukseen 1970 nimikkeellä "Ministeri opetusministeriössä". Nimike "Kulttuuriministeri" oli voimassa vuodesta 1999 vuoteen 2007. Nimi vaihtui nykyiseen Matti Vanhasen toisen hallituksen aikana vuonna 2007.


title: Suomen kulttuuri- ja urheiluministeri

text: Vasemmistoliiton vetäydyttyä Kataisen hallituksesta huhtikuussa 2014 asunto- ja viestintäministeri Pia Viitanen sai vastuulleen asuntoministerin tehtävien lisäksi Paavo Arhinmäen aiemmin hoitamat kulttuuri- ja urheiluministerin tehtävät. Hänen ministerinimikkeensä vaihdettiin kulttuuri- ja asuntoministeriksi. Myöhemmin myös Vihreiden jätettyä hallituksen syyskuussa 2014 salkkujen uudelleenjaon seurauksena urheiluministerin tehtävät siirrettiin puolustusministeri Carl Haglundille. Nykyinen ministeri on kulttuuri- ja urheiluministeri Sampo Terho.


title: Alfred J. Kwak

text: Alfred J. Kwak () on Dennis Livsonin tuottama hollantilais-saksalais-japanilainen piirrossarja, joka sai ensinäytöksensä vuonna 1989. Se perustuu hollantilaisen Herman van Veenin kirjoittamaan teatterinäytelmään. Sarjan hahmot suunnitteli Harald Siepermann.


title: Alfred J. Kwak

text: Sarjan päähenkilö on nuori ankka, Alfred Jodocus Kwak, joka joutuu sarjassa monenlaisiin seikkailuihin, jotka vievät hänet tukaliin tilanteisiin ja äärimmäisiin paikkoihin. Suomessa sarja on esitetty ensimmäisen kerran vuosina 1990–1992 Yle TV2:lla ja se nähtiin uusintana vuosina 1994 ja 1996–1997 sekä heinäkuusta 2009 lokakuun alkuun 2010. Sarjan ensimmäinen tuotantokausi julkaistiin DVD:lle helmikuussa 2009 ja toinen tuotantokausi marraskuussa 2009.


title: Alfred J. Kwak

text: "Alfred J. Kwakille" luonteenomaista oli 1980-luvun loppupuolen ajankohtaisten poliittisten ja yhteiskunnallisten ilmiöiden käsittely. Sarjassa esiteltiin suoraan ja kiertelemättä lapsille arkaluontoisia ja hankalia teemoja, kuten ympäristöongelmia, sodankäyntiä, rasismia, köyhyyttä, päihteitä ja kuolemaa. Sarjan jaksoissa on satiirisia viittauksia 1900-luvun historiallisiin tapahtumiin ja ilmiöihin, kuten Saksan kansallissosialistiseen aikakauteen, arabien–Israelin konfliktiin ja Etelä-Afrikan apartheid-politiikkaan. Jaksoissa Alfred on muun muassa vastustanut valaanpyyntiä, ottanut pakolaisia rotuerottelua harjoittavasta maasta ja todistanut kotimaansa poliittista muutosta absoluuttisesta monarkiasta demokraattiseen hallitusmuotoon. Sarja on käännetty lukuisille kielille: hollanniksi, ranskaksi, japaniksi, kreikaksi, englanniksi, italiaksi, espanjaksi, hepreaksi, arabiaksi, unkariksi, suomeksi, serbiaksi, puolaksi, saksaksi, ruotsiksi, tanskaksi, islanniksi, kiinaksi, tšekiksi, koreaksi ja norjaksi.


title: Alfred J. Kwak

text: Sarjan ensimmäisessä jaksossa Alfredin perhe häädetään kodistaan huvipuiston tieltä. Toisessa jaksossa Alfredin vanhemmat ja sisarukset jäävät auton alle, joten Mauri-myyrä adoptoi orvon ankanpojan. Lastenohjelmalle epätavallisesti Alfred ja hänen lapsuudentoverinsa ikääntyvät kohdaten aikuistumiseen liittyviä muutoksia ja ongelmia. Dramaattisin muodonmuutos tapahtuu sarjan antagonistissa Korpissa, joka oli alun perin ilkikurinen koululainen, mutta aikuisena hänestä tulee taparikollinen, varas, asekauppias ja hetkellisesti itsevaltainen diktaattori.


title: Alfred J. Kwak

text: Sarjassa Alfred päätyy jännittäviin seikkailuihin usein naiivin ja hyväntahtoisen luonteensa takia. Seikkailuiden konna on useimmiten Korppi, joka on puoliksi mustarastas äitinsä puolelta. Ensimmäisessä jaksossa nähdään Korpin vanhemmat arvostelemassa Alfredin pesässä olevia ankanmunia, koska ne eivät ole yhtä jalon muotoisia tai värisiä kuin heidän munansa. Korppi itse nähdään vasta neljännessä jaksossa, jossa hän on värjännyt nokkansa kenkälankilla mustaksi. Oikea väri kuitenkin paljastuu Alfredille. Korppi on liian ylpeä rodustaan ja haluaisi pitää sen puhtaana, vaikka itse sekarotuisena haluaisi jatkaa sukua. Sen takia nokan väri on häpeällinen Korpille ja on myös syypää hänen lapsuudessa orastavaan itsevihaansa ja vääristyneeseen minäkuvaansa.


title: Alfred J. Kwak

text: Jaksot 22–25 ("Korppi keinottelee", "Korpin kova komento", "Uhkayritys" ja "Rahalla on siivet") kertovat neliosaisen allegorian kansallissosialismin noususta ja tuhosta. Näissä jaksoissa Korppi on ilmiselvä karikatyyri Adolf Hitleristä; hänellä on sivulle kammatut hiukset ja nokan kärjessä kasvaa hammasharjaviikset. Tarinan alussa Korppi palaa junalla kotiin ja ilmaisee Alfredille peittelemättömän halveksuntansa vallitsevaa poliittista ilmapiiriä kohtaan. Hän perustaa Kansallisen korppipuolueen, jonka puheenjohtajana hän lupaa kansalle työllisyyttä, vaurautta ja järjestystä. Puolueen tunnus on Korpin musta kolmivarpainen jalanjälki valkoisen ympyrän keskellä punaisella pohjalla, mikä on viittaus hakaristilippuun. Korpista tulee vaikutusvaltainen poliittinen hahmo, joka esiintyy Napoleonin univormussa, kaappaa vallan maan lailliselta hallitukselta, ajaa kuninkaan maanpakoon ja vangitsee poliittiset toisinajattelijat, mukaan lukien Alfredin, syyttäen näitä maanpetoksesta. Korppi alkaa hirmuhallitsijaksi, joka tekee maasta autoritaarisen fasistidiktatuurin. Hän edellyttää kansalaisilta rotupuhtautta, vaikka on itse puoliksi mustarastas. Alfred ystävineen kuitenkin varastaa Kansallisen korppipuolueen valtavan omaisuuden kuninkaanlinnan holvista, ja varattoman Korpin on luovuttava vallasta.


title: Alfred J. Kwak

text:
Myöhemmin Alfred tapaa nuoren kauniin mustan ankan Iiris Wanan, ja he rakastuvat. Kuningas Leijonamieli luopuu kokonaan vallastaan ja Vesimaahan äänestetään presidentti. Alfredin hyvä ystävä Olli asettuu ehdokkaaksi, sekä liikemies Taalavaara ja myös Korpista tulee ehdokas. Korppi on edelleen monien kansalaisten suosiossa kärsimyksen ajasta huolimatta. Korppi parantaa asemiaan, kun hän ensin tuhoaa salaa padon aiheuttaen tulvan ja sen jälkeen haluaa auttaa padon rakentamisessa. Korppi ampuu Lieroa, joka kertoo kaiken näkemänsä Alfredille ja Maurille näiden palatessa kotiin. Alfred yrittää löytää Korpin apurin Harrin. Harri saapuu yllättäen Alfredin talolle ja tunnustaa Korpin olleen tulvan takana. Korppi ehtii karata, kun poliisit teon paljastuessa lähtevät hänen asunnolleen. Vesimaan presidentiksi nousee Olli. Korppi pidätetään sarjan edetessä, ja hän saa 26 vuoden vankeustuomion. Korppi karkaa vankilasta apunaan vartija, joka oli myös Kansallisen Korppipuolueen ministeri, varastaa professori Von Pallaksen piirustukset ja kidnappaa Iiriksen panttivangikseen. Lopulta Alfred saa Korpin kiinni ja pelastaa Iiriksen. Korppi yritti karata, mutta poliisit saivat tämän kiinni. Alfredin syntymäpäivää vietetään ja tarina päättyy onnellisesti.
Listassa on vain osa sarjassa esiintyvistä henkilöistä:Osa jakson nimistä on uusittu DVD:lle
"Listassa on vain jaksojen tärkeimmät henkilöt".


title: Lepikon torppa

text: Lepikon torppa on Urho Kekkosen synnyinkoti Pielavedellä. Torppa on ollut museona Kekkosen presidenttikaudelta lähtien.


title: Lepikon torppa

text: Torppa sijaitsee Pielavedellä, parin kilometrin päässä kirkonkylästä. Sen osoite on Urho Kekkosentie 121. Se toimii museona, joka on avoinna yleisölle kesäisin. Museon yhteydessä on kahvio ja myymälä. Museosta ostetut postikortit leimataan torpan omalla postileimalla.


title: Lepikon torppa

text: Kekkonen kertoi, että oli kasvanut savupirtissä ja korosti näin taustansa kansanomaisuutta. Vuonna 1949, kun Kekkonen oli ensimmäistä kertaa ehdolla presidentiksi, Lepikon torpan valokuvasta retusoitiin savupiippu pois, koska haluttiin korostaa Kekkosen taustaa ”savupirtin poikana”. Kun Keskustapuolueen puoluesihteeri Seppo Kääriäinen vieraili Moskovassa vuonna 1983, hän toi neuvostoliittolaisille isännille lahjaksi Lepikon torpan multaa visakoivusta tehdyssä rasiassa. Lahja oli Kääriäisen mukaan parasta, mitä isänmaalla oli tarjota.


title: Lepikon torppa

text: Museovirasto on inventoinut Lepikon torpan valtakunnallisesti merkittäväksi rakennetuksi kulttuuriympäristöksi.


title: Lepikon torppa

text: Lepikon torpan rakennus valmistui 1860-luvulla, jolloin se muodostettiin mäkituvasta torpaksi. Torppa on saanut nimensä sen takana olevan lepikön mukaan. Rakennus oli aluksi savupirtti ja sen tupa on toiminut riihenä. Juho Kekkonen osti torpan Lehdon tilalta kesällä 1900. Rakennus hankittiin Juho Kekkosen työmaan läheltä. Vaikka sitä kutsuttiin torpaksi, Kekkoset eivät olleet torppareita vaan maaseudun pieneläjiä, jotka nousivat keskiluokkaan. Juho Kekkonen rakensi torppaan savupiipullisen uunitakan jo ennen Urho Kekkosen syntymää. Takkaan tuli hellalevy. Juho Kekkonen myös veistätti seinät nykyiseen asuunsa pyöröhirsistä, poisti poikkiorret, joita yleensä oli savupirteissä, suurensi ikkunat nykyisen kokoisiksi ja muotoisiksi sekä rakensi torppaan läpikäytävän porstuan ja kaksi uutta kamaria, joista toisesta tuli ruokien säilytystila. Urho Kekkonen syntyi 3. syyskuuta perheen esikoispoikana torpan pihapiirissä sijaitsevassa savusaunassa. Torpassa asui ajoittain myös useita tukkimiehiä. Perhe muutti pois Lepikon torpasta, kun Urho Kekkonen oli 6-vuotias. Hän kävi muistelujensa mukaan torpalla seuraavan kerran 1940-luvun lopulla ollessaan eduskunnan puhemies. Rakennus vaihtoi omistajaansa usein ja sen ulkoasua muutettiin: siitä tehtiin kaksikerroksinen ja se vuorattiin laudoilla.